CONSTANTIN GORNEA 


VORBE TRANTITE CU GRIJA 


talcuri, epigrame, povestiri umoristice 


CONSTANTIN GORNEA 


VORBE TRANTITE 
CU GRIJA 


talcuri, epigrame, povestiri umoristice 


EX PONTO 
Constanta, 2013 
3 


Coperta, prepress: Leonard Vizireanu 
Lector de carte: Sorin Rosca 


Descrierea CIP a Bibliotecii Nationale a Romaniei 
GORNEA CONSTANTIN 
Vorbe trantite cu grijă / Constantin Gornea. - 
Constanţa: 
Ex Ponto, 2013 
ISBN: 978-606-598-285-7 


821.135. 1-32 


Ex Ponto - 2013 
ISBN: 978-606-598-285-7 


4 


Ne grabim din ce in ce mai mult, dar din ce in ce 
mai putin stim catre unde. 

Mancam din ce in ce mai mult, dar ne foloseste din 
ce in ce mai putin. 

Ne prelungim viata cu fel de fel de proceduri, dar ne 
bucuram din ce in ce mai putin de ea. 


Adunam din ce in ce mai multe informatii, dar 
retinem tot mai putine dintre ele. 


Ne deplasam din ce in ce mai mult, dar facem 
mişcare din ce în ce mai putin. 

Ne distram din ce in ce mai mult, dar ne bucuram 
mult prea putin. 

Râdem, dar nu ne relaxam. 

Dormim, dar nu ne odihnim. 


Facem totul ori prea mult ori prea puţin, din cauză 
că am renunţat la tihna care îi dădea omului prilejul 
să-şi tragă sufletul, dar şi să mediteze la tâlcurile 
vieţii. 

Prea multul sau prea putinul ne obligă să ne trăim 
viata superficial, ca şi cum i-am mânca unui mar 
doar coaja. 


Prin urmare, este momentul să ne aşezăm puţin de-a 
curmezişul tumultului vieţii şi să ne mâncăm fructele 
în tihnă! 

Nu aveţi? Rodiţi-vă singuri! 


Autorul 


Capitolul I 
DIN TALCURILE MARELUI g MIC DE 
TIPAR 


De unde „9? De la mine, din trecut. 

De unde „„mare”? De la voi, din viitor. 

De ce „mic”? Pentru ca imi place să trec neobservat. 
Şi de unde şi până unde „de tipar”? 

De la Gutenberg, până la Touch-screen. 


Nu te gândi să părăseşti locul accidentului! 
Este mai bine să aştepţi să te preia o echipă SMURD. 


Pune ochii pe o bătrână şi cedează-i locul în tramvai! 
Dacă tot urmează să cobori, n-are rost să îl ocupe cine ştie 
ce needucat. 


„Oala păzită fierbe greu”. 

Ciudat este că, păzind în acelaşi timp şi televizorul, oala 
va fierbe foarte repede. Şi computerul este bun pentru 
urgentarea treburilor casnice. 


Nu le spuneţi vecinilor că vă fascinează muzica! S-ar 
putea să nu aveţi aceleaşi preferinţe. 


larna nu ne mai ia pe nepregătite. Acum ne anunţă în 
diverse feluri, dar ne-a păcălit de atâtea ori, încât nimeni nu o 
mai crede. 


Eşti perfect îndreptăţit să minţi în faţa judecătorului. Nu ca 
o ripostă la faptul că te judecă pentru orice nimic, ci pentru a 
menţine echilibrul căsniciei. 


Eu merg la serviciu când vreau. Şi vreau în fiecare zi de la 
08.00 la 18.00, sâmbăta de la 08.00 la 16.00, duminica de la 
08.00 la 14.00. Norocul este că săptămâna nu are unsprezece 
zile. În ultima aş fi fost liber... 


Să nu îi desconsiderati pe oamenii care se vaită din orice! 
Ei, de fapt, sunt doar exagerat de sensibili. Dar nici să nu-i 
întrebaţi cum îi cred ei pe ceilalți! 


x 


Moş Crăciun prezintă simptomele unui bărbat divorţat: 
este darnic cu toată lumea, lipseşte noaptea de acasă, se îmbracă 
tot timpul la fel şi este vesel mereu. Se exclude varianta de a fi 
necăsătorit, deoarece a albit tot. 


Pădurea este vinovată de propria ei dispariție, deoarece 
perseverenta sa de a renaşte din propriile rămăşiţe, alimentează 
patima omului de a o distruge. 


Persistă întrebarea: cu cine a fost căsătorit Moş Crăciun? 
Posibil, cu Albă-Ca-Zăpada, din moment ce are el o slăbiciune 
pentru ninsoare. Şi de ce a divorţat de o asemenea frumuseţe de 
fată? Ea o fi devenit între timp Baba-Oarba. 


10 


Dacă cineva te ameninţă cu un cuţit, scoate o franzelă din 
sacoşă şi spune-i: ,,Cutitul e la tine, dar pâinea e la mine.”! Dacă 
nu ţi-a priceput subtilitatea, fă acelaşi lucru, dar cu portofelul! 
Dacă le vrea pe amândouă, plus sacoşa, apostrofează-l: „Măi, 
nene, tu te crezi singurul tâlhar din oraş?” ! 


Căsătoria este ca un zbor cu avionul — plină de neprevăzut 
şi de senzaţii tari. Gelozia este ca o defectiune la motor, iar 
divorţul, ca o catapultare cu capul în jos — dacă o faci suficient 
de repede, mai ai şanse să ti se deschidă parasuta. 


Al treilea război mondial va fi un război drept, dar de 
cucerire. 


Un practicant al boxului profesionist, o preocupare cu mai 
puţin consum intelectual, are, totuşi, o pasiune interesantă — 
astronomia. După fiecare meci simte nevoia unei relaxări şi îşi 
găseşte refugiul printre stele; pe toate le vede verzi. 


Înţelepciunea este o virtute care îşi are izvorul într-o sumă 
de suferinţe. Dar nu este suficient să suferi, pentru a deveni 
înţelept. Mai trebuie să şi înţelegi de ce o faci. 

Copacii sunt îngrijorați pentru sănătatea noastră, 
crezându-ne surzi şi orbi. Aşa îşi explică ei faptul că noi nu le 
auzim tipetele şi nu le vedem groaza, atunci când îi tăiem. 


Nu vom putea înţelege cu adevărat Universul, atâta timp 
cât vom rămâne subiectivi în esenţa noastră umană. De exemplu, 
cum ni s-ar părea afirmația: „Din cauze încă neelucidate, 
Titanicul a afectat grav un iceberg.” ? 


De ce se pierde măgarul în ceaţă? Doar pentru că se lasă 
ceața. În rest, el nu se pierde, doar că nu mai este văzut; la fel 
cum nici el nu-l mai vede pe cioban, tot din cauza cetii. În 
concluzie: măgarii nu se pierd în ceață, doar că nu ei stabilesc 
ierarhiile. 


În acelaşi context al lăsării ceții, cine este mai inteligent, 
ciobanul sau măgarul? Uşor de stabilit la prima vedere, dar, 
totuşi, nu am văzut niciun măgar îngrijorat de dispariția vizuală 
a ciobanului său. 


Industria farmaceutică reuşeşte să determine cu mai mare 
precizie ceea ce le face rău pacienților, decât ceea ce le face 
bine. Aşa se întâmplă că atunci când iei un medicament, 

actiunea sa poate fi probabila, dar reactiile adverse, intotdeauna 
vor fi sigure. 


Există un om de care toată lumea are nevoie. Cel care, 
momentan, lipseşte. 


Nu râvni la nimeni şi la nimic până nu cunoşti toate 
detaliile! 


Creierul încearcă să comunice cu noi, în principal prin 
durere, dar noi îi închidem gura cu calmante. 


Când se fac injecții, încearcă să fii primul! Indiferent unde 
te-ai aşeza, exact cel din fata ta va tipa cel mai tare. 


Bucură-te atunci când funcţionarul de la ghişeu devine 
nervos! El ar fi dintr-o dată foarte amabil, dacă, din motive 
obiective, nu ti-ar putea rezolva cererea. 


Devin din ce în ce mai puţin compatibil cu reprezentanţii 
generaţiei mai tinere. O fi din cauza saturatiei spaţiului de 

memorie cerebral, a îmbătrânirii şi erodării creierului? Foarte 
posibil, că doar şi peste ei trece timpul. 


Un urs bătrân, patrulând prin pădure, întâlneşte un om 
tânăr, curios din fire. Se întâmplă pe teritoriul ursului, dar omul 
se simte îndreptățit să aibă inițiativa: „Moş Martine, voi aţi 
început să fiți prea multi prin munţii noştri. Dacă nu vă retrageti 
în adâncul pădurii, o să vă omorâm pe capete.” A fost o tactică 
foarte bună a omului de a-şi salva pielea, deoarece ursul se 
gândise să îl alerge puţin; numai că l-au pus pe gânduri vorbele 
omului şi a început să mediteze: ,, Înseamnă că omul ăsta este un 
foarte mare călător, dacă spune că suntem mulţi — eu nu m-am 
mai întâlnit cu vecinul meu, Blănilă, de vreo două luni. Şi mai 
înseamnă că pădurea este mult mai mare decât mi-a spus mama, 
că doar în adâncul pădurii ştiut de mine, s-au făcut deja nişte 
vile. Iar despre „munţii noştri”, ce să mai cred? I-o fi înstrăinat 
bunicul fără să ne spună?” 

Morala: Degeaba marchezi teritoriul, dacă intruşii nu au 
un... bun simţ să perceapă. 


„Pe cine nu laşi să moară, nu te lasă să trăieşti.” Aşa am 
patit şi eu. I-am dat hrană bună, multă, pe alese, i-am dat apa 
rece şi chiar minerală, i-am oferit adăpost şi câte şi mai câte. 
L-am lăsat să se servească cu tot ce-şi doreşte. Dar el vrea şi mai 
mult. Îmi strică, îmi murdăreşte, îmi terorizează copiii. Îi mai 
dau peste nas uneori, în ultima vreme din ce în ce mai des, dar 
se face că nu pricepe şi, în plus, tot el face pe victima. De-ar 
pleca odată, să ne lase în pace! Se tot laudă că se mută, ba pe 
Lună, ba pe Marte, dar numai gura-i de el. 

Există o forma de inteligență instinctuală. Poate ati 
observat că proştii nu greşesc niciodată în defavoarea lor. 


x 


Omenirea se consideră pregătită pentru Marea Întâlnire, de 
aceea şi-a trimis un explorator pentru a căuta viata, dincolo de 
frontierele Pământului. 

Mergând dumnealui pe suprafața planetei Marte, 
cartografiind conştiincios bolovanii mai arătoşi, robotul 
Curiosity întâlneşte o ființă tripedă care îl întreabă într-o engleză 
cu accent extraterestru: „De ce... ai venit... aici?”. Robotul era 
deja programat să facă față unei asemenea situații şi îi răspunde, 
încercând să-şi stâlcească şi el dictia, pentru a fi înţeles: „De 
CUr10s.”. 

Fusese un răspuns de complezenta, pentru a câştiga timpul 
de a face câteva zeci de fotografii cu fiinţa ciudată şi de a le 
trimite spre Pământ. 

La NASA totul explodă de uimire, satisfacție şi emoție. 
Realizarea primului contact cu un extraterestru scăpă foarte 
repede în mass-media şi de aici se răspândi pe toată planeta, 
isterizând-o. Toţi angajaţii agenţiei spaţiale primiră „Magna cum 
laude”. 

Se institui premiul Nobel pentru inteligenţă artificială şi i 
se atribui lui Curiosity. Preşedintele ţării primi titlul de „Doctor 
honoris causa” din partea celor mai apreciate treizeci de 
universităţi ale planetei. Un film ce urmează să trateze acest 
subiect, a primit premiul Oscar încă din faza de proiect. 

În acest timp, ființa tripedă urmărea cu mare atenţie 
agitația pământenilor. Deveni contrariată de evoluţia lucrurilor 
şi consideră necesar să clarifice situația. Astfel că, la ora celei 
mai mari audienţe planetare posibile, toate programele TV se 

oprira, iar pe ecrane apăru ea, ființa tripeda, care rosti: „Ai q 
Singadon bar legar Vedon.” 

Nimeni nu pricepu nimic şi tocmai de aceea începu a doua 
mare isterie — cea a nerăbdării de a descifra mesajul venit din 
spaţiu. Desigur că toţi se întrebau şi de ce fiinţa tripodă nu le 
vorbise tot în engleza extraterestră. Fiind apreciat de către 
sociologi ca un posibil gest ostil, ONU emise o rezoluţie istorică 
prin care toate ţările erau obligate să îşi aducă forţele armate în 
starea de alertă preventivă. 

Exasperat de confuzia pământenilor, străinul decise să le 
repete mesajul, pe limba lor, dar indirect, pentru a nu tensiona şi 
mai mult situația. Căută omul compatibil şi îl găsi în persoana 
unui tânăr afectat de o boală rară, care nu vorbise niciodată. Îl 
instrui telepatic şi îl trimise la sediul ONU, în plină şedinţă de 
analiză. 

Tânărul intră, merse la pupitrul principal şi rosti: „Eu sunt 
mesagerul planetei Venus”. 

De data aceasta, entuziasmul dispăru complet de pe 
chipurile oamenilor. Îi luară locul teama şi, pe alocuri, panica. 
Peste tot se dezbăteau probleme de genul: suntem în pragul unei 
posibile invazii din partea forțelor sistemului solar, am fost 
spionati, suntem înconjurați, extratereștrii sunt printre noi, ne 
împrumută chipurile, corpurile, cât de pregătiți suntem? etc. 

Acum, tânărul, până mai ieri mut şi redevenit mut, este 
declarat dispărut, dar, în realitate, se află în custodia Direcţiei 
mega-secrete CIA, care încearcă să afle de la el ce are de gând şi 
cum a venit pe Pământ. 

Prin efortul comun al marilor puteri, este în curs de 
derulare Proiectul Apărării Interplanetare. Cu fiecare nouă 
rachetă termonucleară îndreptată spre stele, speranţa oamenilor 
în salvare se întăreşte. 

Fiinţa tripedă s-a întors la ai săi, înțelegând acum de ce 
martienii îi spuseseră că trebuie să stea ascunși. 

Si aşa se face că i-am speriat pe toți cu frica noastră. 

Omul are o listă foarte lungă cu dăunători. Natura ne are 
doar pe noi. 


Biroul National Anti-Coruptie Preventiva, din cadrul 
DNA, a accesat fonduri europene pentru derularea celui mai 
ambițios proiect de stopare a fenomenului de compromitere a 
demnitarilor prin fapte de corupție. Activitatea constă în 
organizarea şi desfăşurarea unor cursuri de înot profesionist. 

Participă membrii clasei politice, la cerere, cu prioritate 
cei cu funcții de răspundere în stat. Toate locurile au fost 
ocupate în primele cincizeci şi unu de minute. 

Cele mai solicitate categorii au fost: 

— reguli de bază în cazul... intrării la apă; 

— înot în ape tulburi; 

— tăcerea peştilor — înot sincron. 

Iniţiativa întregului proiect a aparţinut Preşedintelui ţării, 
căruia i-a fost sugerată ideea la un Consiliu continental al şefilor 
de state. Acesta şi-a motivat demersul (posibil, tot sugerat) prin 
aceea că, cităm, „este bine să ai toţi rechinii într-un singur 
năvod”. 

Ca urmare a acestei declaraţii, considerate belicoase, în 
Parlament s-a votat, cu o majoritate zdrobitoare, legea prin care 
certificatele de absolvire ale cursurilor vor conferi posesorilor 
drept de imunitate penală pe durata îndeplinirii funcției în stat. 
Iar numirea pe altă funcție, constituie continuitate. 

Mai mulţi procurori DNA au fost trimişi incognito să 
urmărească derularea proiectului şi să întocmească o evidenţă a 
cursanților. Pentru siguranţa zilei de mâine, a lor şi a familiilor 
lor, toți au decis, pentru orice eventualitate, să se înscrie şi ei la 
cursuri. 

Intreaga activitate se va incheia cu un simpozion national 
intitulat: ,,Are balta peste”. 

Mass-media a derulat o întreagă campanie de presă pe 
această temă, sub denumirea: ,,Monstrii apelor”. 

Societatea civilă desfăşoară o largă acţiune de preventie, 
propunându-şi să difuzeze în cât mai multe localităţi din ţară, 
filmul artistic „Fălci”. 

La Consiliul continental, însă, este linişte deplină. Toată 
lumea stă afundată într-o lectură de documentare — obiectul de 
studiu: „Ursul păcălit de vulpe”. 


x 


Ce-i al lui, e-al lui, are foarte multe idei. Tot ce a auzit şi i 
s-a părut interesant, a reținut. 


Cetatea Tura-Vura era cea mai prosperă aşezare din 
întreaga lume cunoscută. Avea un rege înțelept, o armată 
puternică, legi si reguli foarte bine stabilite $i respectate, oameni 
harnici şi constiinciosi. 

La sfatul Inteleptului palatului, într-una din zile, dorind să 
facă un bine poporului său, regele anunţă că stabileşte ca, în 
fiecare an, ziua respectivă să devină o zi liberă pentru orice, o zi 
în care nimeni să nu mai fie pedepsit pentru nimic, indiferent ce 
ar face. 

Conducătorul le oferea astfel supuşilor săi, nu atât o zi 
liberă pentru orice, cât mai degrabă un test al maturității lor, o 
dovadă că ei sunt superiori, nu doar material, dar şi cultural şi 
intelectual, popoarelor barbare din jur. 

Şi, într-adevăr, în prima zi de acest fel, nu se întâmplă 
nimic din ce ar fi putut compromite reputaţia cetăţii, totul 
rezumându-se la jocuri, petreceri şi bună dispoziţie. Dar în anii 

următori, pe fondul infiltrării unor trimişi ai cetăţii rivale, 
Alan-Dala, situaţia se deterioră din ce în ce mai mult — crime, 
jafuri, tâlhării, furturi şi tot soiul de fărădelegi contaminară 
Tura-Vura ca o molimă ucigaşă. 

Nu dură prea mult şi ziua liberă pentru orice se îndesi din 
iniţiativa unor grupuri, apoi de la sine, până când se ajunse ca 
ordinea să scape complet de sub control. Poporul, odinioară 
civilizat şi devotat regelui, era acum de nerecunoscut. 

Măsurile de reinstaurare a legii nu-şi mai aveau sensul, din 
moment ce acestea deveniseră nişte noi pretexte de revoltă şi 
dezordine. 

Filozofii cetăţii se întrebau acum cine l-a creat pe om, 
munca sau legea? 

Regele muri de inimă rea, momentul fiind ales de către 
Tartum — conducătorul cetății Alan-Dala — pentru un atac 
surpriză. Nu i se împotrivi nimeni, aşa că victoria şi cucerirea 
veniră de la sine. 

Primul sfat pe care i-l dădu Înțeleptul palatului lui Tartum, 
fu acela de a se autoproclama zeu, cu drept de viaţă şi de 
moarte, fără judecată, asupra supuşilor. 

Mult mai repede decât se distrusese, ordinea fu 
reinstaurată, de data aceasta nu prin lege, ci prin vărsare de 
sânge. 

Totul reintră în normal, viata cetăţii reluându-şi cursul 
firesc, dar fără tihna sufletească oferită odinioară de răposatul 
rege. 

Într-o seară noroasă, două umbre se întâlniră lângă zidul 
exterior al cetăţii. Una glăsui în şoaptă: „Spune-le oamenilor că 
Oracolul l-a numit pe Tartum Zeul Întunericului şi că tu, fiul 
secret al Măritului Rege Apus, eşti îndreptăţit să îl înlături, iar ei 
sunt datori să te urmeze! Izbândind în această grea încercare, 
mâna fiicei mele iti va apartine.”. A doua umbră îi răspunse tot 
in şoaptă, dar cu o sclipire de satisfacție în ochi: ,, Precum spui, 
mărite Intelept al palatului.” 


19 


Povestea s-a intamplat demult, dar, de atunci, s-a tot 
repetat. Si o va mai face mult timp de aici inainte, pana cand 
Homo sapiens isi va depăşi limitele şi va deveni altcineva.. 

Oare, ,,Altcineva” ăsta, ce poveste o mai inventa? 


Cel putin într-o privință suntem net superiori 
extratereştrilor — absolut toate concursurile „Miss Univers” au 
fost câştigate de pământence. 


Aragazul şi frigiderul erau în plină dispută. Fiecare dorea 
să-şi demonstreze în fata celuilalt, importanța mai mare pe care 
o are în familie. Primul susţine că fără el nu s-ar putea trăi, că de 
el depinde hrana de zi cu zi, că are şi cuptor pentru fel de fel de 
bunatati. Cel de-al doilea îşi apără cauza prin aceea că în el se 
tin proaspete atât mâncărurile de tot felul, cât şi fructele, 
legumele şi nu în ultimul rând, berea. 

Neajungând ele la niciun rezultat, conveniră să desemneze 
de comun acord un arbitru care să analizeze situaţia şi să 
identifice aparatul cel mai folosit din casă. Aleseră aspiratorul, 
deoarece acesta se plimbă prin toată locuinţa şi poate 
supraveghea orice activitate a familiei. 

După o lună de observaţii meticuloase, arbitrul calmă 
disputa, desemnând câştigător... televizorul! 


„Nimeni nu se naşte învăţat.” Dar asta nu-i un motiv 
temeinic pentru a muri prost. 

„Pisica blândă zgârie rău.” „Câinele care latra, nu 
muşcă.” „„Mielul blând suge la două oi.” În consecință, dacă 
doriţi să fiţi adoptate, tu, pisico, fii agitată, iar tu, catelule, fii 
ruşinos! 

Dar mielul? 

Mielul... rămâne în continuare simbolul inocentei! Da’ sa 
nu-i spuneţi! 


Cele mai multe medicamente nu sunt destinate pentru a ne 
vindeca, ci pentru a ne da timpul necesar de a ne obişnui cu 
boala. 


Nu trece strada pe culoarea roşie a semaforului! Nici pe 
galben! Nici măcar pe verde! Treci, în primul rând, pe zebră, 
deoarece, chiar dacă e să fie roşu, mai ai justificarea să emiti 
pretenţii. 


Şi tot legat de traversatul străzii — foloseşte întotdeauna 
partea dinspre maşini a trecerii de pietoni! În caz de impact, să 
cazi tot pe ea! Iar dacă busitura este prea mare şi te îndepărtează 
forţat, lasă-ţi măcar pantofii pe zebră, pentru a avea dovada că ai 
fost acolo! Este inutil de precizat că trebuie să refuzi orice 
tentativă a celor din jur de a te incalta la loc. 

Politistul nu te opreste in trafic degeaba, nu te amendeaza 
degeaba, nu-ti suspenda carnetul degeaba. Dar si tu ai dreptul sa 
încerci să-l convingi, degeaba. 


Orientati-va de unde bate vântul, proptiti-va bine cu tălpile 
în pământ si fiti-i potrivnic! Înfruntaţi-l! Dacă se va umfla în voi 
şi vă va arunca departe, ca pe-o frunză uscată, e de bine. 
Înseamnă că aveţi consistenţă, cel puţin cât a unei pânze de 
corabie. Dacă el vă ciuruie, strecurându-vi-se viclean printre 
molecule, este şi mai de bine. Înseamnă că aveţi proprietatea de 
a fi de neclintit. 

Cum o dai, ieşi bine cu vântul. Ori te poartă pe aripile lui, 
ori te fortifică. Însă, cu acalmia ieşi rău, deoarece aceasta, prin 
nemişcarea ei, te obligă să actionezi, să rişti, să greşeşti, fără să 
mai poţi da vina pe cineva. 


Asezati-va acum şi împotriva timpului! De preferat ar fi să 
o faceţi atunci când se scurge dinspre bătrâneţe. Lasati-va purtaţi 
de clipele lui grăbite, până hăt-hăt, departe, spre tinereţe! 
Retrăiți momentele frumoase, reparati greşelile făcute şi 
bucurati-va la maxim de şansa ce vi s-a oferit! Şi dacă aveţi 
suficientă consistenţă, vă puteţi aventura şi spre copilărie. 

Dar dacă ramaneti neclintiti împotriva timpului, înseamnă 
că nu îl trăiţi suficient de dens şi îi lăsaţi avantajul de a vi se 
strecura printre amintiri, fără să îl puteți determina să vi le 
restituie. 

Nu vă mai grăbiţi, că nu întotdeauna este bine să ajungeţi! 


Au fost întrebaţi: „Care este cel mai neplăcut lucru care vi 
se întâmplă în cotidian?” 

Copilul a răspuns : „Durerea.” 

Adolescentul a zis : „lubirea.” 

Tânărul a rostit : ,,Grija.” 

Adultul : „Gândul.” 

Bătrânul : ,,Uitarea.” 

Extraordinar!!! Nimeni n-a pomenit nimic de guvern! Cică 
să-i mai crezi! 


Am prins peştişorul de argint, părându-mi rău după cel de 
aur, dar bucurându-mă că l-am evitat pe cel de bronz. 

Am aşteptat — firesc! — cele trei minuni din partea lui, dar 
mi-a spus că, el fiind doar de argint, nu îmi poate îndeplini decât 
o jumătate de dorinţă. 

Bine, treacă-meargă, i-am zis, prefăcându-mă că accept, 
dar pregătindu-i o surpriză de proporţii. Şi i-am cerut să-mi 
aducă, nici mai mult nici mai putin deeeecaaat... !!!... peştişorul 
de aur!! 

Credeam că o să facă nazuri, că o să se scuze că el este 
doar de argint, dar nu! Mi-a îndeplinit dorinţa în trei secunde. 

Mi-am ţinut cadoul în palmă, l-am admirat, l-am mângâiat, 
nevenindu-mi să cred că a dat norocul peste mine. Şi era întreg, 
viu şi nevătămat, nu cum îmi spusese cel de argint că îmi 
îndeplineşte doar o jumătate de dorinţă. 

L-am întrebat, cu emotie, pe acest peştişor de aur daca 
exista vreo restrictie ceva... vreo regula in indeplinirea... 

El mi-a ghicit gândul şi mi-a răspuns: „Nu, domnule, poţi 
să ceri orice, oricât şi oricând. Dar să tii cont că eu sunt din aur 
cianurizat şi orice dorinţă îndeplinită de mine este pe jumătate 
otrăvită. 

Acum stau şi mă gândesc dacă să risc sau nu. Oare n-oi 
putea să profit de partea bună a dorinţei, iar pe cea toxică să o 
las urmaşilor care vor avea mai mult timp să se adapteze? Că 
aşa face guvernul şi doar nu se aventurau cei de acolo, fără să ia 
în calcul toate riscurile... 


Mancati E-uri fără probleme! Eeeee, dac-apar probleme, 
nu le mai mâncaţi! 


Nimic mai absurd decât acea recomandare medicală cum 
că trebuie să ne mişcăm cel puţin 30 de minute pe zi. Doar nu 
am auzit să se fi oprit Pământul cu noi, vreodată! 


Da, într-adevăr, de sare, zahăr şi grăsimi trebuie să ne 
ferim. Că ne îmbolnăvim de ele, mai treacă-meargă, dar nu prea 
ni le mai permitem acum când s-au scumpit alcoolul şi tutunul. 


Insă, cei doi litri de apă zilnic sunt strict necesari, mai ales 
că apa este foarte uşor de consumat. Se găseşte cam peste tot, în 
concentraţie foarte mare, de exemplu, în bere. 

De multe ori medicii au o abordare greşită a tratării 
bolilor. Odată, un alcoolic spunea că el se poate lăsa de băut 
oricând vrea, însă medicul nu i-a luat în seamă angajamentul şi a 
continuat să îl îndoape cu medicamente. Dar tot nu a reuşit să îl 
convingă să vrea. 


Eee, aici i-aici, cum convingi un om să vrea ceva? Sunt 
câteva metode foarte simple şi eficiente: 

— îl sperii cu ceva mult mai rău; 

— îi spui că nu îl crezi în stare să facă acel lucru; 

— te lauzi că tu l-ai facut deja, fara probleme; 

— îl minţi că foarte multi l-au făcut, doar el şi cu alti câţiva 
fraieri au mai rămas; 

— îl mituiesti; 

— il obligi; 

— jl ameninti; 

— il santajezi; 

— îl baţi. 

Dacă ai ajuns până aici şi tot nu l-ai convins, îl iei invers — 
îi spui să nu cumva să facă acel lucru, că e de rău. 

Tot nu ai reuşit?! Extraordinar, ce încăpățânat! Atunci 
lasă-l pe el şi convinge un copil să vrea o ciocolată! O să ai 
satisfacția reuşitei şi, astfel, o să-ţi treacă aproape toţi nervii. 

Face mofturi şi copilul?!! 


Nu doar mofturi fac copiii, ci şi multe alte năzbâtii. Noi îi 
asociem pe cei mici cu nişte îngeraşi, dar ei sunt, de fapt, 

adevăraţi dracusori. Cea mai conflictuală stare de spirit se află in 
zona copilăriei. 

Cum ar arăta lumea dată pe mâna celor mici? Uşor de 
aflat. Faceţi un experiment — spuneţi-i propriului copil că timp 
de o săptămână el va conduce întreaga familie şi toţi cei din casă 
vor fi obligaţi să îl asculte! Hmm!, cred că ne aventurăm prea 
mult cu o săptămână întreagă... 


„Dă-1 puterea celui care nu o vrea!”, spune un dicton latin. 

— Bineee! Hai că am de dat nişte putere. Să vedem cum 
facem! Cei care vor puterea, să treacă în dreapta! Bravo! Acum 
vă rog să mergeţi pe stadionul național şi să aşteptaţi puţin 
acolo. Hai, hai, nu mai comentaţi, că incapeti voi! Aşa, mai 
înghesuit. 

Deci, tu care ai rămas, pentru că nu vrei puterea, o să ţi-o 
dau. Îi vei conduce pe toţi cei care te aşteaptă pe stadion. 

— Şi cum o să conduc eu atâţia oameni care toţi vor să-mi 
ia puterea? 

— Dacă ai rămas pe loc, vei şti şi cum să o faci. 


Cât de grea poate să fie găsirea omului cel mai potrivit 
pentru ceva? Depinde, în primul rând, dacă îl caută cineva. 


Pământul s-a revoltat din cauza distrugerilor pe care omul 
le-a făcut pe planetă — poluarea aerului, apelor, solului şi 
subsolului, tăierea pădurilor, afectarea gravă a habitaclurilor 
diferitelor animale şi chiar dispariţia multora dintre specii. 

Acum, el vrea să ne pedepsească, dar încă nu este hotărât 
cum să o facă. Înclină între a ne face traiul aproape imposibil, 
dar îi este teamă că ne vom adapta, şi a ne priva de inteligenţă, 

ceea ce iarăşi nu îl încântă prea mult, deoarece, spune El, multi 
dintre noi sunt deja acolo, fără să se fi observat o ameliorare a 
strării Sale. 

În acest moment, mai puţin contează cum ne va pedepsi 
Pământul, că oricum, sigur o va face, doar că se mişcă El putin 
mai greu. Important este cum ne vom salva pielea. 

Atenţie mare, vă rog! Aşa, pe nepregătite, nici mai mult 
nici mai putin, sunteţi avocatul apărării. Poftiti la bară! Cum 
pledati? Ce argumente aduceţi? Cum câştigaţi juratii de partea 
dumneavoastră? 

Să fiu sincer, eu aş cere o pedeapsă severă, dar meritată — 
cel puţin interzicerea extinderii în teritoriile încă nelocuite ale 
planetei. Cum adică, de ce aşa ceva ?! Păi n-am spus că să fim 
avocatul apărării?! 


Dacă cercetăm în profunzimea materiei, avem surpriza să 
găsim, dincolo de un anumit nivel, ceva care nu mai are 
caracteristicile substanţei cu care suntem obişnuiţi aici, „la 
suprafaţă”. Totul se pierde într-o stare energetică bizară, fără 
consistenţă. 

În planul evoluţiei materiei, s-a ajuns deja la stadiul de 
gânduri, raţiuni, amintiri, stări, toate de o imaterialitate pură. 

Nu ar fi exclus ca şi la nivel macro-cosmic, starea de 
exprimare să fie ceva în domeniul sentimental sau volitiv, deci, 
tot de natură nepalpabilă. 

Atunci putem considera că materia nu există în sine, fiind 
doar o structură? O matrice, a cui? A unei stări nonmateriale pe 
care încă nu putem să o definim cu precizie. Şi nici nu o vom 
putea cunoaşte vreodată decât la ieşirea din sistemul structural 
care ne defineşte. Si asta, deoarece această structură nu este 
neapărat de natură organizatorică, ci, mai degrabă constituie o 
caracteristică a acelei, să-i zicem, „stări inițiale”. Adică, oriunde 

ne-am deplasa de-a lungul acesteia, structura ne însoţeşte, se 
tine după noi şi nu ne lasă să vedem dincolo de... aparenta stare 
materială. Dar de ce ni se face asta? Am greşit cu ceva? Nu 
neapărat. Ba chiar s-ar putea ca matricea asta să facă posibilă 
existenţa noastră, să ne fie strict necesară în sistemul nostru de 
referinţă. Deci, devine o caracteristică, nu a „stării inițiale”, ci a 
noastră. Şi noi ce să facem cu ea? Până vom şti ce, o trăim aşa 
cum este. 

Dar dacă noi suntem, de fapt, caracteristica ei? Poate ne 
trăieşte ea pe noi şi habar n-avem... 


Parcă mi-a rămas gândul neterminat. 

Trăim într-un univers mult mai virtual decât credem. 
Trecutul este imaterial, viitorul este probabil, iar prezentul... 
Prezentul poate fi definit ca fiind cea mai mică unitate de 
măsură a timpului. Infinit de mică... Atât de mică încât mintea 
noastră nu este suficient de rapidă ca să ţină pasul cu prezentul. 

Asta înseamnă că noi, de fapt, trăim în trecut. Percepem 
prezentul cu întârziere, atunci când el a devenit deja trecut. $i, 
deci, adevăratul prezent, pentru noi este viitor. 

În situaţia aceasta, dacă trecutul este imaterial si prezentul 
nostru este deja trecut, înseamnă că tot ceea ce percepem noi 
este iluzoriu. 

Nu trebuie să ne îngrijorăm, că sigur existăm, doar că 
trăim cu o anumită întârziere. 


Dacă ati putea da, o singură dată, timpul înapoi, pentru ce 
ati opta? Veţi dori să retraiti un moment foarte frumos al vieţii, 
sau să schimbaţi un eveniment care a avut urmări foarte 
neplăcute? 

Sunt convins că unii vor încerca să le obţină pe amândouă 
dintr-un foc, alegând, de exemplu şi mai ales, ziua nunţii. 


Prima navă cosmică interstelară a pământenilor a ajuns cu 
bine pe planeta Brahah. Locuitorii acesteia sunt ființe foarte 
avansate spiritual şi foarte dezvoltate tehnologic. În plus, şi 
foarte simpatici — pitici şi cu urechile mari cât capul. Un singur 
lucru le lipsea — nu ştiau să râdă. Nu că n-ar fi putut să le stea în 
fire, dar nu fuseseră înzestrați cu o asemenea stare. 

Desigur că echipajul nostru s-a oferit să-i ajute. Printr-o 
procedură foarte avansată a lor, s-a realizat un transplant de stare 
de râs, de la pământeni la brahahi. Şi dintr-o dată, toţi au început 
să râdă. 

Le-a plăcut atât de mult noua lor însuşire, încât le-au 
transplantat şi ei, in dar, pământenilor o calitate caracteristică 
lor, dar necunoscută nouă — aceea de a brurui. 

S-au despărţit în cele mai cordiale relaţii. 

Întors acasă, echipajul a povestit cele întâmplate. Chiar s-a 
păstrat legătura cu planeta Brahah şi s-a aflat că ei au mers până 
acolo încât au schimbat numele civilizaţiei lor, numind-o acum 
Brahaha. 

Lunile treceau, dar acel bruruit primit cadou nu se 
manifesta în niciun fel, la niciunul dintre membrii echipajului. 

Până într-o zi când un fenomen bizar a început să se 
manifeste. S-au făcut investigaţii amănunțite şi s-a constatat ca 
98,9% dintre femeile pe care le priviseră doar membrii 
echipajului spaţial, erau acum însărcinate. 

Astfel a mai învăţat Omenirea o lecţie — darurile 
extratereştrilor nu sunt neapărat folositoare. $i încă nu se ştia ce 
urechi mari aveau viitorii nou-născuţi. 

Copiii trebuie să meargă neapărat la şcoală. Tinerii pot 
merge şi la facultate. Adulții mai merg pe la serviciu, dacă au 
unde. Pensionarii au de ales între parc, televizor şi piaţă. 
Bătrânii şi mai bătrâni stau acasă. Deci, e mult până scapi de 
copilărie... 


In caz de cutremur, nu vă panicati! Ori că sunteţi calmi, 
ori agitati, vi se va întâmpla acelaşi lucru. Si, oricum, 
cutremurul nu vă poate auzi tipetele de spaimă; vecinii, însă, da. 


Simt că mi s-a umplut spaţiul de memorie. Am ajuns în 
situaţia de a fi nevoit să şterg ceva, pentru a mai putea înregistra 
şi altceva. Să şterg prin uitare, dar ce? M-am gândit să scap de 
tot ceea ce a fost neplăcut. Dar am constatat cu tristeţe că 
amintirile de genul acesta nu vor să se şteargă. Pe cele neutre nu 
mă pot baza, deoarece astea se şterg de la sine, după un timp, şi 
nu ele îmi saturează memoria. Mi-au mai rămas amintirile 
plăcute. Le-am clasificat în importante şi mai puţin importante. 
Cele mai puţin importante sunt şi... mai puţine; şi nu câştig prea 
mult spaţiu uitându-le. Celelalte, în schimb, sunt prea 
importante. 

Deocamdată îmi conserv ceea ce am. Mă grăbesc să uit 
imediat tot ce nu mă interesează şi mă feresc să înregistrez 
evenimente mai puţin importante, pe care să nu-mi pot permite 
să le retin. De cele neplăcute nici nu mai vorbesc — le resping 
imediat. 

Aşa am ajuns într-o stare de echilibru prin control 
entropic. Şi parcă devin mult mai relaxat. Constat cu satisfacție 

ca acest filtru impus fluxului de informatii imi creeaza de la sine 
spatiu de memorie suplimentar. Nu mai primesc nimic negativ in 
mintea mea, nu mai generez stari conflictuale si nu ma mai 
contaminez cu ale celor din jur. Parca si cele vechi, nemaifiind 
alimentate, se estompeaza. 

Vrea cineva să se certe cu mine? Imi pare rău. Nu am 
spaţiu, nu mă interesează, te-am uitat înainte de a te auzi. 


Mersul în şir indian este dictatorial — toţi fac ceea ce le 
impune primul. 

Mersul la atac, desfăşurat în linie, este democratic — toţi 
participă, dar puţini ajung; şi deseori se întâmplă ca cei din 
frunte, aparent mai bine pozitionati, să pice primii. 

Se pare că cel mai avantajos pentru popor este mersul la 
atac, în şir indian. 


Este întrebat: 

— Ce preferi? Trasul cu puşca sau trasul cu arcul? 

— Ce imi recomandati? 

— Te-aş sfătui să alegi puşca, deoarece arcaşul este cam 
neexperimentat. Pe precedentul l-a nimerit abia cu a cincea 
săgeată. Stres inutil, domnule. 

— Dar puşcaşul cum e? 

— E puţin cam miop, dar nu te îngrijora, că trage rafală! 

După puţin timp, el aude, parcă de altundeva: 

— Hai, domnule, ai adormit în poligon?! Mai tragi cu pusca 
aia sau nu? 

— ... In cine? 

Daca nu stii, inventeaza! 


Nu există oameni fara obligaţii, doar că unii „trişează”, 
transformându-le în satisfacţii. 


Viaţa este o poveste tristă, plină de momente comice. 


Ceea ce este gratis, poate deveni mai costisitor decât ceva 
scump, tocmai prin faptul că o valoare neprecizată poate 
însemna oricât. Nu te grăbi să gândeşti că ratezi o bună ocazie, 
deoarece, în asemenea situaţii, mintea are obiceiul să iti arate 
doar ceea ce vrei să vezi! 


Gândeşte complicat, acţionează simplu! 


Focul ardea cu vâlvătăi şi pompierii stăteau impasibili. 
Doar unul dintre ei era mai aproape de parjol şi tinea o adevărată 
prelegere despre realizările fără seamăn ale clasei noastre 
politice. 

Un trecător mirat, îi întreabă: 

— De ce nu dati cu apă? 

— S-a terminat. $i până aducem alta, servantul 2 minte 
de-ngheata, ca să ţină focul sub control. 

— Vad că n-are niciun efect. 

— Păi dacă politicienii ăştia ai nostri nu valorează nici cât o 
apă chioară! Băi, Fănele, schimbă, mă, pe nivelul de trai, că nu 
se mai stinge focul ăsta nici până mâine! 

— Nu, dom’ caporal, se stinge, da’ sunt eu deştept foc şi-l 
aprind la loc. 

— Aduceti unul mai prost!, le sugera trecatorul cel mirat. 

— Nene, nu e de glumă cu focul. Vrei să bubuim?! 

— Să nu-mi spui că aici a dat foc unul căruia 1-a scăpărat 
mintea! 

— Nu, da’ aproape. A trecut o fată pe stradă, foc de 
frumoasă şi proprietarului i-au scăpărat călcâiele după ea. Deci, 
sursă dublă de incendiu la ţeava de combustibil. 

— Oooo!!, grav. Cum o s-o scoateţi la capăt? 

— Deocamdată ardem gazul de pomană, sperând să se 
termine, ca să se stingă focul de la sine. Că doar nu ard gazele 
de şist. 

Ca să nu mai lungim vorba, incendiul s-a potolit, în 
momentul în care au adus pe unul care bea de stinge. 


În concluzie, incendiile se sting cel mai bine cu alcool, dar 
un foarte bun efect au şi discursurile din campaniile electorale. 

Curios că alcoolul ajută şi în cazul inundaţiilor, dacă îl bei 
de zvinti. Totuşi, mai eficiente sunt unele persoane nepăsătoare, 
care trebuie identificate din timp şi aduse la nevoie, deoarece 
ele, unde calcă, balta seacă! 

Şi pentru sporirea rezistenţei în caz de cutremur, avem 
destui oameni care cochetează cu betonul, iar în cazul căderii de 
obiecte cosmice, trebuie să fim pregătiți să cântăm: „După pui 
de morosan...” 

Atunci de ce mai este nevoie să sunăm la 112? Deoarece 
nu ne valorificăm eficient resursele native. 


Dacă ajungeţi în situația inevitabilă de a vă certa violent 
cu cineva, să nu vă preocupe la acesta nici înălțimea, nici 
greutatea, nici muşchii, nici figura lombroziană, nici măcar 
eventualele obiecte contondente din dotare, ci, în primul rând, 
gradul său de frustrare — din cauza vieţii, a celor care au, a celor 
care nu dau, din orice altceva. O să va dati seama de nivelul 
acestuia, după disponibilitatea lui de a se certa fără niciun motiv. 

Soluţia dezamorsării unei astfel de situaţii este de a disipa 
starea de conflict, prin deturnarea modului acesteia de 
manifestare. Ceva de genul: Când el spune ,, Ce vrei, mă, că te 
fac pilaf?”, îi răspunzi „Băi, da’ ce dreptate ai! Pilaf ne fac 
guvernanţii cu taxele lor.” 


Secretul eficienţei muncii este pauza. Aceasta îi dă omului 
perspectivă, scop şi satisfacţie. 


Femeile conduc mult mai bine decât bărbaţii. Şi asta se 
vede, în primul rând, în căsnicie. 


Cine o fi lansat expresia: „Grăbeşte-te încet?” Un înţelept 
sau un leneş? 

Nu îi arăta şefului că esti bine dispus! Va crede ca ai prea 
putine sarcini. 


Strabunii mureau razand. Acum, multi traiesc plangand. Ar 
fi cazul să renuntam la atâta... sensibilitate. 


Nu te grăbi să te invinovatesti! O vor face alții cu mai 
multă tragere de inimă. 


Plângem în hohote, râdem cu lacrimi, ne grăbim încet, 
visăm cu ochii deschişi, alergăm pe loc, ne contrazicem 
singuri... Suntem antagonici ca motor al dezvoltării noastre, ca 
frână a unei evoluţii ce ar putea scăpa de sub control sau vrem 
să facem două lucruri dintr-o dată? 

O formă socială de manifestare este autoantagonia, ceva 
de genul — „nu mă pricep, dar mă amestec”. 

Unii chiar au inventat triantagonia — „nu mă pricep, mă 
amestec şi preiau conducerea”. 


„Drumul cel mai scurt este drumul cunoscut.” Aşa că, 
mergeţi întotdeauna pe partea spectrului vizibil! Pe banda 
frecvenţelor mari, viteza exagerată vă va crea probleme de 
frânare, iar dincolo se merge prea împleticit. Lasati-i 
deocamdată in pace pe aiuriţii care tot caută scurtături! Nu 

ratacim noi după ideile lor trăsnite. li vom aborda doar dacă le 
găsesc. 


Dacă gripa ţi-a invadat corpul, este posibil să se fi produs 
vreo trădare la nivelul sistemului tău imunitar. Dacă nu s-a 
întâmplat asta, este posibil să ti se fi birocratizat prea mult 
armata. În ambele cazuri, nu da vina pe inamic! 


S-a anunţat că se vor mări salariile peste rata inflaţiei. 1 
Aprilie nu este. Nici nu s-a spus asta la vreo emisiune de 
divertisment. În mod sigur anunţul a venit de la clasa politică. 
Economia nu duduie, ci, mai degrabă, scartaie. Nu există surse 
extrabugetare de finanţare. Nu munceşte nimeni după alte 
principii... E clar! Iar suntem în campanie electorală. 

...Dar, totuşi, nu vor fi alegeri prea curând! 

Nici nu trebuie, că doar s-a inventat guvernarea electorală. 


În cabina de vot nu trebuie să facem prea multă filozofie. 
Ştim că până acum i-am ales pe toţi. Ştim că nu ne-au înţeles ce 
vrem. Ştim că degeaba i-am pedepsit la vremea lor. Ştim că cei 
noi sunt deja vechi. Ştim că nu avem pe cine. Dar toate astea nu 
contează. Important este să ieşim de aici mândri că ne-am 
îndeplinit datoria de cetăţeni şi că prin gestul nostru anonim, 
contribuim la consolidarea democraţiei reprezentative. Ne-am 
înmulțit prea mult pentru a participa toţi la luarea deciziilor şi de 
aceea trebuie să fim reprezentaţi. „Agora” noastră a devenit 
acum neîncăpătoare. 

... Dar stadioanele? Nu sunt ele destul de mari? Eee, să 
sperăm că nu le vom pierde şi pe-astea. 


Cine a învăţat pe cine? Omul pe animale sau animalele pe 
om? Am învăţat noi castorul să facă baraje? Nu. Am învăţat noi 
păsările să-şi facă cuib? Nu. Am învăţat noi lupul să vâneze? 
Nu. Foca să prindă peste? Veverita să-şi facă provizii? Albina să 
producă miere? Termitele să-şi construiască cetăţi? Leoaica să-şi 
apere puii? Nu. Omul a învăţat de la animale, clar! Şi ele, mai 
nimic de la noi. Animalele merită respectul nostru. 

„Poate ursul, cu hibernarea lui, să le strice putin reputația. 


Nu imprumutati cărți de la bibliotecă, decât daca 
intenţionaţi să le şi citiţi! Cu fişa personală de acolo, nu mai 
impresionați pe nimeni, iar ca să o postați pe Facebook, va 
expuneti prea mult. 


Am trecut pe lângă o politista. Soarele de sfârşit de mai ne 
zâmbea prietenos, verdele crud ne îmbia la relaxare, iar 
păsărelele ne inveseleau cu trilurile lor. I-am admirat costumul, 
apoi am invitat-o la cofetărie. Nu m-a refuzat. După aceea am 
mers în parc şi ne-am plimbat. Ne-am oprit pe una din bănci şi... 
ne-am sărutat. Apoi am condus-o acasă. Totul a fost atât de 
frumos... 

Ce anume? Politista?! Care polițistă? Aaa, da! Parcă a 
trecut o polițistă pe lângă noi, dar s-a dus în treaba ei. 


37 


„Invăţaţi, învăţaţi, învăţaţi!” Dar ce? Şi de la cine? Lenin 
nu a precizat şi s-a văzut. 


„Un pas mic pentru om, dar un pas uriaş pentru 
Omenire.” Neil Armstrong s-a cam grăbit spunând asta. Era, de 
fapt, un pas uriaş pentru el şi echipa lui şi un pas mic pentru 
Omenirea care trebuia să continue cu alti paşi mai mari. Dar 
dacă el a zis asta, gata, ne-am oprit ca să ne lăudăm. 


Principala cauză a nefericii omului se află în interiorul său 
profund, acolo unde se interpretează realitatea. Tot în urma 
prelucrării acestor date, se poate naşte şi fericirea. Am putea 
spune că cele două stări nici nu există, în sine, cu adevărat. 
Există doar realitatea şi modul nostru de raportare la aceasta. 

Cei pe care îi vedeţi fericiți sunt, de fapt, nişte interpreţi 
mai talentaţi. 

Nu vă lăsaţi mai prejos, deoarece fericirea nu vine din altă 
parte! 


Mergând noi aşa prin viaţă, vedem cum vin spre noi fel de 
fel de probleme. Mulţi nici nu ştiu că se pot feri de ele, aşa că le 
iau în plin. Alţii chiar le invita spre ei. 

Deci, ce facem când nu putem să evităm o astfel de 
„distorsiune”? Cum scăpăm? 

În primul rând, trebuie să aflăm cu ce ne confruntăm. Un 
inamic descifrat este pe jumătate învins. Apoi îi atacăm punctele 

slabe, pentru ca cele tari să se prăbuşească singure. Totul este să 
obţinem controlul asupra întregii situaţii. Când am reuşit asta, 
lucrurile devin clare — mai trebuie să facem ,,curatenie” şi gata. 

Atentie!, că şi problema încearcă acelaşi lucru cu noi — să 
ne preia controlul. Dacă reuşeşte, mai avem şansa să ne adaptăm 
la condiţiile ei, că încercăm să convietuim, dându-i tribut din 
liniştea noastră şi nelăsând-o să ne-o ia pe toată. 

Dacă ajungem să fim ingenunchiati, să nu disperăm 
înainte de a conştientiza că nimeni nu poate fi cucerit complet, 
decât în momentul în care acceptă el acest fapt. 

Nu uitaţi să vă faceți aliaţi în lupta cu problemele vieţii! 
Sunt atâtea lucruri frumoase pe lume. 


„Timpul înseamnă bani.” Banii înseamnă dezvoltare. 
Dezvoltarea înseamnă poluare. Poluarea înseamnă disconfort. 
Disconfortul înseamnă stres. Stresul înseamnă boală. Boala 
înseamnă bani cheltuiţi. Banii cheltuiţi înseamnă timp pierdut. 
Timpul pierdut înseamnă mai puţini bani. 

Procesul trebuie inversat — banii să ne dea timp. 


Nu trebuie să ne fie frică de întuneric, doar de ce poate 
ascunde el. Iar el, în principal, este populat de propriile noastre 
creaţii. Este genul de teamă cu care te poţi lăuda — iti dezvăluie 
un grad ridicat de imaginaţie. 


Dacă sunteţi ferm convins că aveţi un nivel de inteligență 
ridicat, nu participaţi la rezolvarea testelor de perspicacitate! 
S-ar putea ca dezamăgirea să fie cu atât mai mare. 

Dacă ai ghinionul sa ti se încurce paraşuta foarte rau, nu te 
impacienta, nu te enerva, nu da vina pe nimeni! Adun-o asa 
încurcată cum este şi indeas-o in sac! O să o descurci la bază. 
Mai important acum este să alergi spre locul de adunare. 

În aer? Este ceva asemănător, doar că nu alergi, ci planezi. 
Dar prezenţa la locul de adunare rămâne obligatorie. 


Test: sunteți la manşa unui avion de vânătoare pe care 
habar n-aveţi să-l conduceţi. Ce faceţi? Simplu. Apăsaţi pe toate 
butoanele şi trageţi de toate manetele posibile, până când vine 
cineva din echipa tehnică şi vă opreşte. 

În aer??! Toţi vreţi în aer?! Doar ce-am lămurit un 
paraşutist. Păi voi nu aveţi nevoie să mai decolati, că sunteţi 
deja în aer. Eeee, nici în aer nu este ceva complicat. Tot apăsând 
la butoane, îl veţi nimeri cu siguranţă şi pe cel de catapultare. 

Avionul??! Ce-i cu el? Stati liniştit! Ati apăsat fără să ştiţi 
şi pe pilotul automat. 

S-a prăbuşit??! Vaaaii ce neglijenţă! Nu i-au pus suficient 
combustibil pentru a reveni acasă? Oricum, era doar pe 
simulator. 

Gata, ati trecut testul. Poftiti brevetul! Intoarceti-va în tara 
dumneavoastră şi pilotati orice avion vă iese în cale, că noi va 
dăm voie! 


De ce este mult mai uşor să distrugi, decât să construieşti? 
Deoarece construcţia presupune inteligenţă. 

S-a oferit un premiu de un miliard de euro, pentru cel care 
va reuşi să facă Pământul să râdă. Nimeni nu a reuşit până acum, 
deoarece niciunul dintre cei care au încercat, nu a înţeles că, 
pentru a-l face să râdă, Pământul trebuie, mai întâi, oprit din 
plâns. 


Câţi de Einstein o fi ratat Omenirea până acum, din cauza 
irosirii unor condiţii prielnice? Ar trebui, totuşi, să ne declaram 
mulţumiţi, din moment ce, cu siguranţă, şi multi de-alde Hitler 
ne-au trecut pe la ureche. 


Aţi ascultat vreodată cum creşte un copac? Este greu de 
auzit, deoarece el creşte cu mare grijă şi fără să deranjeze pe 
nimeni, pe când noi trăim mult prea zbuciumat pentru ritmul lui. 
ÎI tratăm şi cu superficialitate şi chiar îi ignorăm efortul. Noi 
doar îl pândim să ajungă mare, dar de ascultat, niciodată. 

Ia cuprindeti-l cu braţele şi lipiti-va urechea de coaja lui! 
Stati aşa nemişcat, până când îi simtiti vibrația trăirii. 

Cred că deja v-au năpădit furnicile, dar se apără şi el cum 
poate, prin diverse alianţe defensive. Veniti mai des cu tâmpla la 
pieptul lui şi o să vedeţi că, la un moment dat, o să vă 
recunoască... Nu garantez şi pentru furnici; ele trăiesc chiar mai 
zbuciumat decât noi. 

Trageti pe dreapta cand trece o coloană oficială, 
deoarece... în stânga este şoferul, un om nevinovat ...! Nuuu! 
Vai, ce bulversat sunt azi! 

Nu mai trageţi, domnilor, că banda dreaptă este ocupată cu 
maşini parcate. Apăsaţi... pedala de acceleraţie şi goniti cu 
maşina mai repede decât ei, până la primul refugiu unde — în 
sfârşit, acum! — trageţi pe dreapta, dar stati la pândă, ca să fiți 
primul care profită de culoarul făcut de coloana oficială! Hai că 
sunt buni şi politicienii ăştia la ceva. 


Incredibil cu ce viteză a trecut o broască ţestoasă pe lângă 
mine. Lopăta din picioare de nu i le puteam urmări cu privirea. 
Alerga, pur şi simplu. Ce nedreaptă este lumea asta! Ea 
sprintează, iar eu gâfâi din orice. Şi pentru că ea umblă cu 
carapacea în spinare, nici eu nu am dreptul să fac din cochilia 
mea o scuză. 


Mersul pe jos te face frumos. Aţi văzut doar copiii ce 
drăgălaşi sunt, că toată ziua aleargă. Aţi văzut tinerii ce frumoşi 
sunt, că fac deseori sport. Ati văzut adulții ce ridati şi palizi sunt, 
că nu se mai satură de mers cu maşina. Aţi văzut pensionarii ce 
vestejiti sunt, că toată ziua trândăvesc la table, în fata blocului. 

Dacă aveţi octogenari în casă, sau şi mai şi, care oftează 
privind la poze, tânjind după frumuseţea tinereţii, faceti-le un 
bine şi trimiteti-i la alergat! Cu fiecare kilometru, o zi spre 
tinereţe. 

Cei mai autoritari oameni sunt lăutarii. Toţi jucăm dupa 
cum cântă ei. 


Fără să conştientizăm prea mult, puterea obisnuintei ne 
guvernează cea mai mare parte a vieţii. De exemplu, se pot 
accepta diverse cataclisme , dar este de neconceput o nuntă fără 
sarmale. 


Problema... problemelor: 

Mai important decât să eviti problemele, este să ştii să le 
rezolvi. Pentru asta, trebuie ţinut cont că orice problemă are cel 
puţin o soluţie; ori o găsim, ori o inventăm. 


Renuntati când costul este prea mare! Plecati când este 
prea ieftin! Fugiti cand este gratis! Fugiti mai repede, ca nu mai 
apucati! 


Cea mai mare plăcere este atunci cand iti doreşti un lucru 
şi încă nu îl ai. După ce l-ai obţinut, nu mai are acelaşi farmec; 
dar iti poţi dori altceva. 

De ce ne este teama mai mult de sotia sefului decat de 
şeful însuşi? Deoarece interpretarea ei asupra realităţii este mai 
gravă decât realitatea văzută de el. 


Mergi la viitorii socrii şi cere-le mâna fiicei lor! Priveşte-o 
cu atenție ca să vezi dacă are bătături în palmă! Dacă are, 
înseamnă că este o fată harnică. Dacă nu are, înseamnă că socrii 
sunt harnici. Pentru a te convinge, cere-le şi lor mâinile! Dacă 
nici ei nu au, înseamnă că ai nimerit bine. Dar dacă ei au, 
înseamnă că vei avea şi tu în curând. 


Când merge fata la viitorii socrii, trebuie să fie foarte 
atentă la relaţia mamei cu fiul ei, deoarece, în multe cazuri, 
aceasta este o legătură reciproc posesivă. Cel mai bine îşi va da 
seama dacă a nimerit unde trebuie sau nu, urmărind pe cine 
ironizează el prima dată, pe ea sau pe maică-sa. În momentul 
acela, cealaltă, deja a pierdut bătălia. 


Adunați cu mintea, de-a lungul vieţii, cât mai multe 
învățături! Din învăţăturile de minte se câştigă experienţa. 


Dacă citeşti şi nu prea înţelegi, înseamnă că eşti un om 
inteligent. Dar nu îndeajuns. 

Imaginea clasică a extraterestrului este reprezentată de 
acel tip scund, foarte slab, chiar rahitic, având un cap mare, chel 
şi nişte ochi bulbucati, de te sperii. Ar trebui să ne întrebăm cum 
au ajuns ei în halul ăsta. Nu este chiar atât de greu de înţeles. Ia 
să mai treacă peste noi câteva sute de ani, tot aşa, cu sintetice, 
plastice, aditivi, coloranţi, ierbicide, insecticide, hormoni, 
antibiotice în carne, mercur în peşte, toxine peste tot, apă 
stricată, aer contaminat şi o să vedeţi ce o să mai râvnim la 
frumuseţea extratereştrilor de azi. 

Desigur, există şi posibilitatea să spunem că strămoşii erau 
nişte urâţi. 


Ai noştri au realizat avionul care zboară cu spatele, 
producând senzaţie la Salonul Aeronautic de la Paris. 

Totul a pornit de la ziua de naştere a unui tehnician care a 
făcut cinste în timpul programului de lucru. Astfel că la sfârşit, 
din prea mult... „entuziasm”, ei au montat caroseria invers la un 
avion utilitar aflat în reparaţie. 

Aşa că nu vă mai supăraţi pe cei care greşesc! — de la ei se 
pot naşte idei revoluţionare. Suparati-va pe cei care nu greşesc! 
— de la ei vi se trag toate baremele de execuţie. 


Feriţi-vă de oamenii vampiri-energetici! Îi puteţi 
recunoaşte destul de uşor — când se apropie de voi, sunt palizi, 
traşi la fata, fără vlagă, dar imediat ce v-au strâns mâna, se 
luminează dintr-o dată, devin activi şi optimişti. Şi asta deoarece 
v-au furat energia. 

Odata identificati, acestia nu trebuie primiti in casa pe 
timpul iernii. Va dati seama, un asemenea individ, doar iti atinge 
caloriferul pe motiv că vrea să se încălzească şi ţi-a şi furat o 
gigacalorie. Plăteşti câtamai factura degeaba din cauza lui. 

Ne mai miram de ce sunt pierderi în rețeaua de 
termoficare. Păi toţi ăştia s-au înghesuit să se angajeze acolo. 

Cam la fel stau lucrurile şi cu vampirii-politici. Tot aşa vai 
de capul lor sunt şi ei înainte de alegeri, dar apoi, imediat ce 1-ati 
votat... 

Pe aceştia să nu îi primiţi la suflet, că vă fură voturile fără 
să ştiţi de ce i le dati. Şi ne mai mirăm că avem pierderi de 
imagine pe plan mondial... 


Cât de încărcată trebuie să aibă mintea un om, pentru a fi 
considerat deştept? Contează să fie aglomerată ca o bibliotecă? 
Este mai bine să fie aerisită, pentru a putea fi completată cu 
imaginaţie? Sau nu contează cât, ci cu ce? 

Dar cât mai contează să fii deştept?... 


Ia-le femeilor frumuseţea şi vei avea o revoltă a 
bărbaţilor! Deoarece ele vor cheltui mult mai mult. Ia-le 
bărbaţilor berea, şi vei stârni o revoltă a femeilor, deoarece ei se 
vor reprofila pe ceva mai costisitor! 

Indiferent ce le iei oamenilor, ei îşi vor mări cheltuielile. 


Dă-le femeilor şi mai multă frumuseţe şi ele vor cheltui 
mai mult pentru a şi-o întreţine! Dă-le bărbaţilor mai multă bere 
şi ei vor cumpăra un nou frigider pentru a o tine la rece! 

Indiferent ce le dai oamenilor, ei îşi vor mări cheltuielile. 

Indiferent ca le iei sau ca le dai oamenilor, ei vor fi 
nemultumiti. 


Toţi funcționarii care lucrează cu publicul, trebuie să dea 
un test de răbdare. Dacă îl trec, nu sunt buni. 
Te plafonezi de prea multă răbdare. 


Dacă vă certati în căsnicie, măcar faceti-o pentru lucruri 
importante! Cu timpul, veţi vedea că lucrurile importante sunt şi 
foarte preţioase şi nu se merită a fi pierdute, certându-vă. 


Risipim tot ce avem la discreţie! Pretuim doar ceea ce 
costă. Nici chiar lucrurile vitale nu le pretuim decât dacă sunt 
scumpe. Când lucrurile vitale nu vor mai fi la discreţie, va fi 
prea târziu. 


Iertarea poate fi o metodă de educare, dar repetarea iertării 
este un mod de a încuraja greşeala. Repetarea repetării, deja 
devine mai gravă decât greşeala. 


Poate cel mai neplăcut lucru de pe lume este tristeţea 
batranetil. 

Ne chinuim toată viata să ne păstrăm locul pe care ni-l 
credem hărăzit, iar la bătrâneţe, când este cel mai important, 
renunţăm prea uşor... 

Probabil este consecinţa faptului că ajungem să fim ceea 
ce am simțit de-a lungul deceniilor. Oare devenim şi ceea ce 
merităm să fim? 


V-ar conveni să existe o vârstă a remuşcărilor pentru 
faptele rele făcute de-a lungul vieţii? Nici mie, dar nu avem ce 
face. 


Boala este o afacere, sănătatea este o afacere, chiar şi 
moartea este o afacere, la fel şi frica, plăcerea, tristețea sau 
aventura. Totul costă, iar ceea ce pare gratis, va costa mai târziu. 
Cum putem să nu mai plătim nimic? Devenind săraci lipiti. Asta 
nu înseamnă că nu mai costă, ci doar că plătesc alţii pentru noi. 


Fiţi intelegatori! Creierul nu reţine decât ceea ce înţelege. 


Ne îndreptăm spre un război al roboților. A fost realizat 
omul bionic, iar dronele sunt deja funcţionale. 

Apoi va urma războiul roboților împotriva oamenilor. 
Masinariile vor semăna cu noi, se vor comporta la fel ca noi, 
probabil vor simula şi sentimentele noastre. Cum ne vom mai 
apăra atunci? Cum îi vom mai deosebi? 

Să nu dramatizăm! Nu se vor deprima, nu se vor imbata, 
nu vor lenevi, nu se vor grozăvi, nu vor sti să mintă, să 
bârfească, să trădeze... Incă stam bine. 


Se spune ca furtul informaţiilor pe internet a atins cote 
alarmante. Totusi, atatea persoane doresc sa fie bagate in seama, 
iar spionajul international nu le dă nici măcar un like. 


La capătul ambitiei se află dorinţa. La capătul dorinţei se 
află curajul. La capătul curajului se află prudenta. La capătul 
prudentei se află laşitatea. La capătul lasitatii se află rațiunea. 
După rațiune începe ştiinţa la capătul căreia se naşte filozofia 
care se încheie unde încep misterele Universului. Coborâm şi 
apoi urcăm, într-un fel de parabolă a destinului în care chiar şi 
experienţa laşităţii (şi nu numai) ne este utilă pentru a ne păstra 
reperele care asigură echilibrul vieţii. 


În general, omul poate trăi doar trei minute fără aer, trei 
zile fără apă şi trei săptămâni fără mâncare. Dar cât putem trăi 
fără afecțiune, dată sau primită? Spiritual, acest interval de timp 
ne defineşte ca oameni pe fiecare dintre noi. 


Când aveţi o zi liberă, mergeţi prin oraş la întâmplare şi 
aşezaţi-vă la prima coadă întâlnită în cale! Studiati-i pe cei care 
sunt acolo cu un rost şi bucurati-va că sunteţi într-un evident 
avantaj fata de ei — nu aveţi niciun stres față de activitatea 

respectivă, nu aveţi interesul să ajungeţi cât mai repede, nu va 
preocupă ce se vinde sau pentru ce se stă acolo, dacă se termină 
sau mai aduce şi mâine, nu vă interesează dacă cineva intră în 
fata sau dacă minte că era la rând. Pur şi simplu vă relaxaţi şi 
reusiti asta deoarece nu sunteţi implicat. 

Oricât de tensionat ar fi mediul în care vă aflați la un 
moment dat, oricât de mult v-ar influenţa negativ, nu vă pierdeţi 
cu firea! Invatati din timp dezimplicarea de scurtă durată; atât 
cât să vă ajute să vă reveniti. Pentru câteva secunde, priviti-i pe 
cei din jur ca pe nişte oameni aşezaţi la o coadă, fata de care nu 
vă raportați decât spatial. Apoi reveniti şi intraţi „în luptă” cu 
forte proaspete! Dar înainte de aceasta „evadare”, studiati-va, 
din ochi, colegii, ca nu cumva şi ei să plănuiască acelaşi lucru, 
în acelaşi timp! Nu de alta, dar o coadă la care nimeni nu vrea 
nimic $i nu este interesat de nimic, scoate vânzătorul din minţi. 


Tehnologia de azi este mult prea avansată pentru ca 
oamenii obişnuiţi să o mai poată înţelege. Simpla utilizare a ei, 
nu ne face mai deştepţi, ci mai dependenți. 

Vreti să scapati de dependenţă? Renuntati la tehnologie! 

Mmda, mă gândeam eu că nu o să vreţi. 


Traiti sentimentul că sunteţi manipulati sau procesul se 
desfăşoară fără fisură? 


Cel mai important om pentru Omenire nu este cel care 
vindecă, nici cel care învaţă, care ştie, care crează, care conduce, 
care depune efort fizic sau altceva, ci este cel care 

supravieţuieşte. Insă, până atunci, ne putem permite să fim 
importanţi pentru noi. 


S-a anunţat că se va da, şi foarte mulţi s-au adunat acolo. 
Dar li s-a dat ceva rău. 

Apoi s-a anunţat că se va lua. Crezând că li se va lua acel 
rău, iar s-au adunat destui acolo. De data asta, li s-a luat ceva 
bun. 

După un timp au fost chemaţi din nou. S-a explicat cu 
argumente convingătoare că acel ceva rău care li s-a dat, este de 
fapt, un lucru foarte bun pentru ei, iar acel ceva bun care li s-a 
luat, le era foarte dăunător. Din păcate, nu mai venise nimeni să 
asculte. 


Are un noroc fantastic la găsit bani pe stradă. Atenţie mare 
însă, că nu îi ia de pe jos! 


Dacă sunteţi bine văzut, trebuie să vă întrebaţi de către 
cine şi cu ce scop vă priveşte. 


Nu poţi să îl obligi cu absolut nimic. Face numai şi numai 
ce vrea el. Noroc că vrea orice. 

Nu fi dezamăgit! Nu te resemna! Continua lupta! 
Păstrează speranţa! Mai vin ei cu sacoşele şi la următoarele 
alegeri. 


Au un copil atât de sensibil, încât i l-au luat la Institutul de 
Fizică a Pământului pentru a prevesti cutremurele. La cel mai 
mic deranj, începe să tipe. Nu şi l-au alintat degeaba. 


Este sub orice critică, dar totuşi, deasupra oricărei 
suspiciuni. 


Cel mai mare miracol al Universului este că infinitul de 
mare încape în infinitul de mic. 


Un copil de la ţară s-a rătăcit într-un oraş. A cutreierat pe 
străzi, a mâncat ce a găsit, a dormit pe unde a putut, s-a ferit de 
câini şi de oamenii cu gânduri ascunse, apoi a căutat din nou, 
orientându-se după lumina apusului şi, în cele din urmă, frânt de 
oboseală, plin de praf, a găsit drumul bun şi a ajuns pe jos casă. 

Un copil de la oraş s-a rătăcit într-un sat. Şi-a scos 
smatphonul, i-a activat GPS-ul, şi-a aflat coordonatele pe care i 
le-a trimis tatălui său printr-un e-mail cu menţiunea de a trimite 
pe cineva după el. Într-un timp relativ scurt era deja acasă, în 
deplină siguranţă. 

Fara sa ne dam seama, orasul ne prosteste. 


Am primit un mesaj din viitor, de la o sursă strict secretă. 
Acolo societatea funcţionează pe baza creditului de competenţă. 
Dacă nu aduni suficiente credite într-o lună, Autoritatea te ajută 
să le dobandesti, deportându-te pe o planetă anexă unde poţi 
face agricultură, minerit, intretineri etc. Dacă nici aşa nu iti 
asiguri norma de competenţă, eşti mutat pe planeta de 
reevaluare. De aici te poţi întoarce pe planeta anexă, dar dacă la 
sfârşitul reevaluării nu obţii cel putin aşa-zisul credit minimal de 
competenţă, vei fi trimis în trecut. 

Mesajul mă atentiona că o nouă serie de reevaluati se 
îndreaptă spre posturile noastre de conducere. 


Dacă lumina ar produce ecou, ar avea şi Soarele umbră. 
Dacă omul ar fi telepat, nu i-ar mai conveni să fie sociabil. 


Există o infinitate de frumuseți, dar noi avem o privire atât 
de ageră, încât urâtul ne sare imediat în ochi. 


Frumuseţea este scânteia dragostei. Dragostea este baza 
relaţiei. Relaţia este condiţia înţelegerii. Înțelegerea este baza 
satisfactiei. Satisfactia este baza fericirii, iar fericirea este rostul 
vieţii. Totul se întâmplă pe o sârmă, deasupra unei prăpastil. 

Câte monumente închinate Pământului, Soarelui, apei, 
aerului sau pădurii avem pe planetă? Atâtea câte încap în 
capacitatea noastră de a fi recunoscători. Deci, mult prea puţine. 


Cât era ograda aceea de mare, nu a găsit şi el ce să fure 
altceva decât două curci. 

Gâştele i s-au părut prea gălăgioase, vaca prea mare, 
găinile prea somnoroase, oile prea fricoase, porcul prea puturos. 
La proces au râs toţi de el, şi judecătorul, şi gardianul, şi 
avocatul, şi procurorul şi auditoriul, deoarece au considerat că 
şi-a riscat libertatea pentru mult prea puţin. Dar cel mai tare 
râdeau curcile. 


Din noianul de ştiri care ne bombardează zilnic viaţa, pe 
care să le difuzeze mass-media mai întâi? Pe cele mai 
importante? Toate sunt importante. Pe cele mai utile? În funcţie 
de interesele oamenilor, toate sunt folositoare. Pe cele bune, pe 
cele rele? Nu! A fost descoperit criteriul suprem — pe cele care 
prezintă mai mult interes pentru public. 

Asa se face că s-a uitat lumea vreo trei zile la două curci 
care nici ele nu mai ştiau de ce râdeau. 


Dacă omul ar fi avut patru mâini, ar fi fost mai productiv 
sau mai violent? 
Dar dacă ar fi avut patru picioare, ar fi rămas patruped? 

In principiu, nu membrele ne determină comportamentul, 
dar este de semnalat faptul că unii oameni s-au ridicat prematur 
în două picioare. 


Timpul trece croindu-şi cărări pe faţa noastră, dar noi 1 le 
astupăm cu cremă antirid. El nu se lasă păcălit, dar oglinda este 
mai naivă. 


Putem deveni nefericiti făcând rău. Putem fi foarte fericiţi 
făcând bine. Dar este criminal să fim fericiți făcând rău. 


„Niciodată să nu spui niciodată!” Dar poţi să spui: 
„altădată”, cu aceeaşi semnificație. 


De ce facem noi grevă japoneză? Asta-i chiar culmea! Nu 
ne-om pricepe prea bine la computere, la maşini, la roboţi, la 
ikebana, dar nici la grevă?! 


Să ne ridicăm conducătorii în slăvi, cât mai mult posibil! 
Haideţi cu toţii, în acelaşi timp, milioane de glasuri să se 
unească într-o odă măreaţă! Poate reuşim să îi trecem dincolo de 
limita gravitaţională a planetei. 

In loc de incheiere: 
Ce se poate spune in loc de incheiere? 
„Sfârşit”, „La revedere!”, „Mai vorbim”. De-astea! 

Capitolul II 
EPIGRAME 

Dreptatea ieri şi azi 


Demult, dreptatea, foarte oropsită, 
Umbla cu capul spart prin vânt şi soare. 
Dar azi e mult mai bine îngrijită 

Într-o rezervă la „Reanimare”. 


Nivelul de trai european, pe scara termică 


În Occident, temperaturi fierbinţi. 

În sud e cald, climat destul de bun. 
În Est persistă soarele cu dinţi, 

La noi, îşi face casă Moş Crăciun. 


Masa Tăcerii 


De ce Brâncuşi a pus-o-n Târgu-Jiu 
M-am întrebat şi-abia acuma ştiu: 
El le cerea oltenilor nativi 

Să nu mai fie-atât de guralivi. 


Solutie pentru câinii comunitari 
Pentru că unii-au atacat copii, 
Hingherii îi adună cu toptanul. 


Mai bine i-ar băga în Primării 
Să le mănânce ălora „ciolanul”. 

Justitie moderna 


Ne-am convins acum cu toţii 
Că juratii au... valoare. 

Nu-i mai sparg capul dreptății, 
Dar „ne frig” la buzunare. 


„Campioana unei mari iubiri” 


O dragoste eternă şi nebună 

Re-nvie pe-,,Oblemenco” în tribună, 
De ar putea topi chiar şi otelu’. 

Dar clubul dă răspuns cam... Mititelu. 


Strategia guvernamentală a 
exploatării resurselor naturale 


În Valea Jiului, odată vie, 

Ortacii-s puşi azi pe economie. 

Nu mai livrăm cărbunele cu raba, 
Că doar nu-i aur, să îl dăm degeaba! 


Epigramiştilor olteni 
Văd că vă merge totu-n plin, 
Dar nu jucaţi deloc sportiv. 


Vă iese testul pozitiv 
La zaibărul lui Nea Mărin. 

Epigramistilor constanteni 


V-am descifrat secretul 
În Luna de iridiu. 

Se vinde la bufetul 
„Lacrima lui Ovidiu”. 


Unui căpitan de vas 


Tăind cu nava noaptea siderală, 
Profunde gânduri îl ardeau ca para. 
Atunci avu ideea genială 

Că niciodată iarna nu-i ca vara. 


Unui parlamentar aflat la mare 


Faleza plină cu pescari placizi, 

El o privea absent, cu moft de domn. 
Şi-n timp ce ei prindeau zeci de guvizi, 
Parlamentarul prinse-un pui de somn. 


Unui maaare credincios 
Un preot a luat cu el pe plajă 
Şi-i tot pupa, din când în când, sutana, 


Convins că-n marea noastră e o mreaja — 
Dacă e Neagră, e a lui Satana. 

Românii şi marea 


Ne punem toţi speranţele în mare 
Ca-n ultima portita de scăpare. 
Ea le păzeşte ca pe nestemate, 
Dar nu le poate învăţa să-noate. 


Cerinţe birocratice 


Simbolul muncii este şi hârtia 

Şi pixul ce îl iei în mână ca să scrii. 
Deci e normal să căpătăm mania 
De a ne umple singuri de hârtii. 


Invidie pe dascăli 


Toţi ne invidiază şi spun că-i facil 

Să predai trei vorbe şi să pari pedantă. 
Dar la ei acasă, propriul copil 

Nu pot să-l strunească şi-i iau guvernantă. 


»Progres” intelectual în şcoli 
In tinereţe te treceau fiori 
Când apăreau elevi cu capu-n nori. 


Azi nu mai vine nimeni dus de vânt. 
S-a rezolvat — cu totii-s la pământ! 

Legea compensatiei 


O lege a naturii spune că un plus 

Pe loc de-un minus e urmat neapărat. 

Deci nu vă-ngrijoraţi că tara-n jos s-a dus, 
Cu siguranţă, domnii guvernanti s-au înălțat! 


Metamorfoza politică 


In cursa lui pentru „ciolan” 

Cu nerv retoric te înmoaie. 

Ca opozant e „uragan”, 

Dar în guvern, „apă de ploaie”. 


„Apărarea civilă” românească 


Dacă ne-ar ataca un inamic, 

La noi n-ar trebui făcut nimic. 
Pe toți i-am izgoni ca pe tâlhari, 
Cu haitele de câini comunitari. 


Intrarea în NATO şi bazele americane 
Mai credem c-am intrat în NATO, glorios? 
Eram în stare să ajungem şi pe jos. 


Dar adevărul l-am văzut cu toţii-apoi: 
Că, de fapt, NATO şi-a dorit să intre-n noi. 

Unui politician 


Te-admir când dai cămaşa de pe tine, 
Când, pentru noi, tii vigilenta trează 
Si cand te lupti ca sa ne fie bine. 
Păcat ca doar atunci cand se filmează. 


Ce înţelege DNA prin „marii corupți” 


Unui corupt ei i-au venit de hac. 
Nu deţinea averi sau multe vile, 
Dar a vândut un subiect la Bac? 
Şi-avea... o sută douăzeci de kile! 


Scumpirea carburanţilor 


Acum, pe plinul de benzină, 
Le dau jumate de chenzină. 
Dar ce va fi în viitor? 

Pe-un plin, le las maşina lor?! 


Unui umorist cu mai puţin talent 
Te-ncrunti că nu eşti remarcat 
Şi crezi că oamenii sunt cruzi. 


Dar când citeşti ce ai creat, 
Nici tie nu-ţi vine să râzi. 

Unui parlamentar 


E criticat mereu fara crutare 

Că nu-i prezent cand se votează legi. 
Dar azi, dorind o reabilitare, 

A mai votat şi pentru cinci colegi. 


Exodul românilor în UE 


Când am intrat în Europa-n zbor, 
Au zis cu toţii: „Vai de capul lor!” 
Dar s-au convins europenii-apoi, 
Că e mai vai de ei, decât de noi. 


Nu ni se recunoaşte statutul de 
„economie de piaţă” 


Nu înţeleg de ce „ne bagă-n ceaţă” 
Şi nu ne recunosc acest statut. 

La cât de scumpe-s preturile-n piaţă, 
Eu mari economii am mai făcut. 


Celor care trăiesc din alocatia copiilor 
Dacă vrei să le propui 
Creşterea venitului, 


Ei găsesc mult mai facil 
Să mai facă un copil. 

Epigramistilor moldoveni 


Voi sunteti cu toti di treaba. 
„Înţepaţi” doar cu măsură, 
Ca un mangaiat de babă 
Încheiat c-o pălitură. 


Epigramiştilor ardeleni 


Printre voi mi-a stat opinca 
Şi m-a ars pe gât pălinca. 
Dar arde mai cu putere 
Poanta... cu întârziere. 


Casa Poporului 


E „de tristă amintire”, 

Dar recordu-i evident: 

E cea mai mare clădire, 

Cu cel mai mult... parlament. 


„Ultimului de pe lista” 
Ne-a scăpat de abstinenta, 
Dar ne-a băgat în impas. 


Dovedind că, în esenţă, 
Tot „tovarăş” a rămas. 

Îngrijorare 


În Vrancea, sub pământ ceva s-a copt, 
Iar criza încă-i la nivelul opt. 

Dar pe român nu asta-l chinuia, 

Ci mai degrabă grija altuia. 


Un hot, într-un partid 


Un hoţ ce tocmai terminase de furat, 
De-un polițist mai vigilent fiind văzut, 
În sediul unui vechi partid s-a furişat, 
Să nu mai poată fi uşor recunoscut. 


Echipa naţională de fotbal — 
mai mereu la mila rezultatelor 


În orice grupă de picăm 
Noi aspirăm la locul doi. 

Şi chiar şi-aşa, tot aşteptăm 
Să-nvingă alţii pentru noi. 


11.10.2013 : Olanda — Ungaria 8-1 
I-au bătut de li s-a copt, 
De ruşine, stau prin beciuri. 


Noi, măcar am luat opt 
Mult mai greu: în două meciuri! 

Fonduri europene nevalorificate 


Vin in tara-atatia bani... 
Noi îi vrem, dar ne dorim 
Să primim şi mai mulţi ani, 
S-avem timp să-i cheltuim. 


Cum să fie o epigramă 


Să fie un catren cu temă bună 

Să aibă rimă simplă şi normală, 

În conţinut să fie ca o spumă, 

Dar poanta de final, mereu „penală”. 


Zodiac 

Unui „Berbec” 

Este om de acţiune, 

Nu se frânge, nu se-ndoaie, 
Doar că e căpos, aş spune, 
C-o mai face şi de oaie. 
Unui ,,Taur” 

Se lăuda că este ,,Taur”, 
Că-i un adevărat model, 


Dar sub cununa sa de laur 
Era, de fapt, doar un vițel. 

»Gemeni” 


Istet si cu dexteritate, 
Munceste, umbla ca nebunu’. 
Bine merci le face toate, 

Ca doar el este... doi in unu’. 


Rac” 


E precaut, dar şi un senzual de soi 
De-aceea-ncepe totul dandu-se-napoi. 
De îl subestimezi, o cam patesti — 

Se da el inapoi, dar are clesti. 


Unui ,,Leu” 


În Parlament, un ,,Leu” puternic şi versat 
I-a speriat pe toţi răgând îngrijorat. 

Avea pe laptop sala BNR-ului, 

Unde se anunţase noul curs al... leului! 


„Fecioară” 
Stând acolo sus pe cer, 
Soarta îi fuse nefastă. 


Invaluita-n mister, 
Visa să fie... nevastă. 

»Balanta” 


Armonie, pasiune, 
I-au fost date ei in dar. 
Le da inapoi la lume, 
Dar cam fură la cantar! 


Unui „Scorpion” 


Era cam lasă-să-te-las. 
Atipic, parcă-n a lor fire, 
Dar nu-i lipsea acul din glas 
Şi nici veninul din privire. 


„Săgetător” 


Ăsta-i optimist sadea. 
La el treaba-i rezolvată 
Înainte de-a pleca. 

Păi, zboară ca o săgeată. 


„Capricorn” 
Harnic, prudent, ambițios, 
N-ar face el nimic pe dos. 


Deci, de-l stresezi cu vorba lungă, 
S-ar cam putea să te impunga. 

Unui ,, Varsator” 


El vine-acasa beat, udat de ploaie, 
Cerându-i soatei milă şi-ajutor. 
Ea îl trimite repede la baie, 

Stiind că este mare... vărsător. 


„Peşti” 


Emotia îl inundă. 

De-l fortezi, totu-i în van. 
S-ar putea să iti răspundă 
Ca peştele în ocean. 


Surpriză negustorească 


Vânduse blana ursului din crâng 
Si-acum credea să i-o agata-n cui. 
Ramase, insa, mut ca un natang — 
Şi ursul îi vânduse pielea lui. 


Unui fotbalist 
Ar fi foarte talentat 
De n-ar fi cam... inversat: 


El cu capul oboseste, 
Iar cu piciorul, gândeşte! 

Stirile de la ora 5 


Jale, cearta $i omor, 

La 5, la televizor. 

Care-i rostul, va-ntrebati? 
Să ne tina ocupati. 


Unui ministru... îndemânatic 


E ambidextru declarat; 
Un priceput de milioane. 
Nu-n minister neapărat, 
Dar sigur la comisioane! 


Încheiere 
— S-a încheiat? Începe iar? 
Sau ne dau banii înapoi? 


— Fiţi mulţumiţi! A fost un dar. 
Incepe iar, dar nu cu noi. 

Capitolul III 
POVESTIRI UMORISTICE 

TRIPLU CLICK 


Cărăruia ajunsese pe buza unei prăpastii şi, de aici înainte, 
pentru o bucată bună de drum, grupul de turişti trebuia să facă o 
oarecare echilibristica pe terenul accidentat, ancorandu-se, mai 
mult cu priviri speriate, de colţurile stâncilor din jur. 

Ultimul din şir era Victoraş, cel mai neexperimentat dintre 
toţi în ale muntelui. 

Acum era mai panicat ca oricând, dar încerca din răsputeri 
să îşi ascundă teama, ca să nu se facă de râs în faţa colegilor, 
care şi aşa îi cam ironizau stângăciile. Nici măcar pasiunea 
pentru I.T. nu i-o respectau prea mult, numindu-l în glumă 
„Triplu click ”, după un program de calculator inventat chiar de 
el, în care funcțiile cele mai complexe care dădeau o dimensiune 
spaţială aplicaţiei, se activau cu triplu click stânga. 

Tocmai pentru că era un adevărat maestru în ale soft-ului, 
încerca acum să-şi atenueze teama de înălțime prin diverse 
programe — în lipsa computerului — de autosugestie. Deja reuşise 
puţin să-şi creeze impresia că privirea sa se materializează şi 
devine suficient de rigidă pentru a se sprijini cu ea de pământ. Şi 
chiar încerca să se apuce cu raza vizuală de pietroaiele din jur, 
pentru a-şi mări baza de susţinere. Functiona promiţător şi de 
aceea prinse curaj şi îşi aruncă privirea în hăul de lângă ei, cu 
intenția de a se ancora şi în câteva locuri aflate pe fundul 
prăpastiei, transformând golul în ceva consistent pe care să te 
Poţi sprijini. Şi privirea sa „rigidă” se duse cu mare viteză în jos, 
exact ca o ancoră de vapor, mai-mai să îl tragă după ea. 

Se redresă la timp sprijinindu-se de Irina, colega din faţa 
lui, care se întoarse surprinsă, întrebându-l: 

— Ce faci?! 

Dar el nu voia să se dea de gol că îi este frică, aşa ca îi 
raspunse fetei: 

— Ce sa fac!? Te sprijin ca să nu cazi. 

— Mie mi s-a părut că tu era să cazi. 

— Eeeu?!!! Glumesti! Eu calc pe pietrele astea ca o capră 
de munte. 

Îi răspunse Cornel, care auzise discuţia lor şi întorsese 
capul spre el: 

— Hai că n-am văzut până acum capră neagră care să 
calce-n străchini ca tine. Sunt ele pe cale de dispariţie, dar nu 
din cauza asta. 

Râsetele lor nevinovate îl enervară suficient de mult încât 
să grăbească pasul pentru a ajunge în frunte. Voia să le 
demonstreze că nu este cu nimic mai prejos decât ei în materie 
de curaj. Se baza şi pe faptul că prăpastia se mai domolise, panta 
abruptă devenind o coastă pe care te puteai rostogoli în caz de 
pierdere a echilibrului, în aşa fel încât să ajungi la baza ei, 
aproximativ... tot o dată. 

Pentru orice eventualitate, îşi păstră privirea rigidă cu care 
aproape că ara peisajul bolovănos în căutarea unor puncte de 
sprijin. Găsi la baza pantei o ... umbră, o pată neagră, ca o 
intrare într-o peşteră. Daaaa!!! O peşteră secretă în care se află o 
comoară pe care o va găsi el şi va deveni celebru, apoi foarte 
bogat, ceea ce îi va permite să... Nu îşi făcea iluzii. Era doar o 
stratagemă a lui pentru a-şi distrage atenţia de la pericol. 

În mintea sa începu o luptă între spaima dată de abis şi 
atracția generată de curiozitatea care, până la urmă învinse. 
Dintr-o dată voia să exploreze peştera aceea misterioasă. Avea şi 
prilejul să le dea peste nas colegilor săi răutăcioşi. Nu mai stătu 
pe gânduri şi se avântă pe povârniş în jos, antrenând cu el o 
avalanşă de pietre. Se opri din rostogolire exact în fata intrării in 
peşteră. Nu-şi mai aşteptă tovarăşii de drum. Nici nu-l mai 
interesa ce vor face ei. Voia să fie primul care pătrunde acolo. 
Ceva misterios îl chema în adâncul granitului. 

Merse destul de mult prin cotloanele întunecate ale 
muntelui. 

O lumină palidă apăru în faţa sa şi nu mai aşteptă să fie 
invitat. Pătrunse într-o incintă largă în care stalacmite uriaşe 


76 


formau fundamentul unui fel de templu, iar stalactite 
fosforescente creau o atmosferă ireală. 

Undeva sus, pe un piedestal ca de cristal, văzu un om 
foaaarte bătrân dar semet, cu barba alba până la genunchi, ce 
tinea in mâna dreaptă un toiag lung, strălucitor, care iradia din 
vârful ca un glob de rubin, o lumină blândă, ce avu asupra 
tânărului un efect de plăcută moleşeală. 

Bătrânul întinse mâna stângă spre el, ca o invitaţie de a se 
apropia şi îi spuse: 

— Ai întârziat. Te aştept de mult timp... 

— Pe mine?!!, se miră Victoraş. 

Nu ştia dacă să fie măgulit sau speriat. Se apropie, totuşi, 
de bătrânul ce părea inofensiv şi binevoitor, cu speranţa că şansa 
vieţii i-a 1eşit, în sfârşit, în cale. Spuse din nou, cu un amestec de 
prudenţă şi curiozitate: 

— lată că am sosit! Despre ce este vorba? Sper să fie ceva 
de bine. 

—Tu ai fost ales să mă înlocuieşti. După inițiere, vei 
deveni Pazitorul Munţilor de Smarald. Vei purta Cheile 
Soarelui-Răsare, Sceptrul Amiezei şi Brâul Crepuscular, cu care 
vei întreține viata acestor meleaguri de legendă, până cand 
Următorul va veni să îţi ia locul. 

— Daaa?! Pare interesant, dar cine m-a ales? 

— Ai fost însemnat la naştere cu semnul Cerbului şi acum 
eşti îndreptăţit să afli Taina Sacră a Munţilor. 

Avea, într-adevăr, o cicatrice pe fesa dreaptă în formă ... 
cam de coarne de cerb, dar i se spusese cu totul altceva despre 
proveniența ei. De aceea continuă putin cam contrariat: 

— Adică... m-a desemnat... căscata aia de asistentă care 
mi-a înfipt din greşeală foarfeca în fund? Da’ ce mare taină sacra 
pusese stăpânire pe ea atunci? 

— Vei afla toate secretele ce te privesc. Până atunci, însă, 
va trebui să treci testele de inițiere. 

—Nu prea pare logic. De ce trebuie să mai trec testele 
astea, din moment ce sunt deja desemnat pentru funcție? Păi ce, 
acum o scoatem la concurs? Dacă eu am fost însemnat, eu 
rămân. 

— Pe timpul vieţii de până acum ti s-a alterat o parte din 
energia călăuzitoare. Este necesar să o recuperezi. Ce set de 
teste alegi? 

— E pe alese? Habar n-am... adică... 

— Bine, „Haba-Rnama” să fie. Îmi place că ai ales un test 
greu. Asta iti dezvăluie valoarea. Fii pregătit! 

— Stai, stai! Ce „test greu” spui, că eu am zis cu totul 
altceva. Uite, ca să nu mai existe confuzii de sensuri, aleg ceva 
în domeniul I.T. Eu am inventat triplu click stânga şi vreau să 
trec testele din domeniul... 

— Foarte bine, îl întrerupse bătrânul. Se putea trece de la 
un domeniu la altul mai putin brusc, cu timp de acomodare, dar 
dacă aşa doreşti, o să-ţi fac pe plac. 

Victoraş nu înţelegea de ce bătrânul îi răstălmăceşte 
vorbele şi presupuse că, la anii lui, multe nu îi mai funcționau 
cum trebuie prin cap. Încercă să preia iniţiativa, pentru a ajunge 
într-o situație mai avantajoasă: 

— Eu mă grăbesc să mă întorc la colegii mei şi de aceea 
vreau să ne lămurim puţin în privinţa... 

— Dacă te grabesti, să nu mai lungim vorba! De lămurit, ne 
vom lămuri la sfârşitul testelor. Să începem! 

În timp ce gândea că bătrânul ăsta o fi vreo hologramă 
generată de un soft învechit, incapabil să mai recunoască 
subtilitatile unui program de comunicare interspecii sau ceva de 
genul, Victoraş văzu toiagul cum este îndreptat spre el. Simti 
imediat un şoc ce îl făcu să presupună că a început testarea — în 
ce o consta ea încă nu ştia — după care avu senzaţia unei mutații 
temporal-spatiale pe care nu o putea descrie decât la nivel 
senzorial. Călduri şi răcori succesive îl învăluiau, creându-i o 
stare pe care, nu o putea asemui decât cu un... 

...triplu click! 

Se produsese deja schimbarea şi acum încerca să se 
dezmeticească. Auzi ca dintr-o lume paralelă: 

— În colțul albastru, cel supranumit ,,Pazitorul Munților”, 
va înfrunta astăzi „Fiara Văgăunilor”. 

Mai apucă să vadă o namilă păroasă de om care se repezi 
cu pumnii la el. 

Până să înțeleagă ce se întâmplă, se grăbi să se ferească 
din calea ciocanelor dezlantuite ale Fiarei. 

Disperarea îl ajută să rămână în viață pe timpul primei 
reprize. Primise un singur pumn, aşa, mai şters, în ochiul stâng. 
Transpirase tot de atâta joc de picioare, dar şi Fiara obosise 
alergându-l. Mai grav era că malacul se şi enervase că nu reuşise 
să-l pocnească şi acum îi arunca o uitătură de criminal cu care îl 
lovea in cap de la distanţă. „a uite, îşi zise Victoras, nesimtitul 
ăsta mi-a furat privirea rigidă!” 

Avusese timp în pauza infernal de scurtă, să înţeleagă 
sensul testelor. Avea acum nervi pe bătrân, că nu îl menajase 
deloc. Îl pusese să boxeze... cu cine?, cu câtamai măgarul de 
fiară. Şi nici nu respectase categoriile — el, musculita, iar Fiara, 
căpcăun. Păi asa?! Si mai avea pretenţia la el să-l scape de 
corvoada acelei funcții. Dar lasă că o să piardă el dinadins un 
test, ca să rămână moşul în peştera lui, încă o sută de ani, să se 
sature de glume proaste! 

Mosul, ca moşul, da” şi pe el ce l-o fi apucat să zică „habar 
n-am a...” în cel mai nepotrivit moment?! Eeee!, dar orice ar fi 
spus, bătrânul i-ar fi dat tot ceva greu. Probabil, şi dacă pică el 
testul, nu va fi nicio pagubă — găseşte Barbă-Lungă ăsta alt 
fraier. 


Trebuie să găsească ieşirea din impas. Cum? Să 


compenseze prin inteligență. Dar poţi să şi gândeşti în timp ce 
eschivezi prin fugă? Aaa, da, o idee genială! 

Se întoarse dintr-o dată spre adversar, ferm hotărât să îl 
lovească, de amuti toată sala de o aşa surpriză, dar el făcu o 
întoarcere din şold, evită la mustață Fiara care voia sa îl 
întâmpine cu un upercut, se răsuci pe călcâie şi, cu o zvâcnire ca 
de panteră, îi trăsni un croşeu arbitrului, de văzu stele verzi. 

Da, el, Victoraş, vedea stelele verzi — atât de tare îl durea 
pumnul. 

Încă ţinându-se de braţul ologit, spuse către Fiara care îl 
privea puţin nedumerită: 

— Bai, fii atent ce cap-de-stâncă are ăsta! Eu l-am pocnit 
cât am putut de tare, dar nu am reuşit să-l dobor. Ia loveşte-l şi 
tu, să vedem la care dintre noi cade prima dată! 

Când pumnul matahalei se îndreptă implacabil spre fata 
arbitrului deja ametit, Victoraş simţi: 

... triplu click ! 

— Oleee! Oleee!, urla mulţimea ca ieşită din minţi. 

Încremeni. Corida!?! Asta-i mai lipsea! Nu destul fugise 
prin ringul de box, acum şi în arenă?! 

Trebuia să se orienteze rapid. Îl văzu putin mai departe si 
în lateral. Avea ochii injectati de furie, spume la gură şi o căruță 
de nervi în copitele cu care frămâna nisipul stropit cu sângele 
matadorilor, picadorilor, grajdarilor şi, poate, al unor cascati de 
spectatori. Frumos animal! Să tot fugi de spaimă, fără să-ţi fie 
ruşine. 

Se gândi că cel mai bine ar fi să se ascundă în spatele 
toreadorului. Dar, când se apropie de el, acesta se întoarse, 
înţepându-l cu spada în coastă. Mare greşeală! Neatentia sa îl 
ajută pe taur să se apropie în galop, să îl ia în coarne şi să il 
arunce cât colo. 

Victoraş se gândi că el urmează. Cu ultimul strop de 
speranță privi animalul în ochi, cu cea mai rigidă uitătură 
posibilă. Spre stupoarea lui, simți că taurul îi vorbeşte: 

— Ştiu că eşti novice, dar trebuie să actionezi rapid! Aici 
este pe viață şi pe moarte. Împunge-l si tu! 

— Eu?!! Să... să ceee?!! 

— Să-ţi foloseşti coarnele, prostule, că altfel ajungi 
friptură. Doar cei care înving în arenă sunt crutati. 

— Aaaauuu!!! Sunt şi eu taur??!!, constată Victoraş de-a 
dreptul şocat. Dar din nou se orientă repede: 

— Hai să vorbim cu toate animalele de aici şi să le spunem 
să se revolte! Decretez: se înființează Frăția Necuvântătoarelor, 
cu scopul de a ne salva de asuprirea oamenilor. La ataaaac!! 

După un minut totul deveni un haos. Tauri, cai, pisici, 
câini, vrăbii, cărăbuşi, cu toţii şi-o luară în cap. 

... triplu click ! 

... Ursul îl strangea in braţe parcă voind să îl frângă. Simti 
că are o puşcă în mână şi era gata să tragă, dar se razgandi. Un 
urs rănit este mult mai periculos decât unul... poate cu chef de 
joacă. Schimbă tactica. Se apucă sa îl gâdile, încercând, în 
acelaşi timp, să îl ducă cu vorba, pentru a-i modifica sensul 
imbratisarii: 

— Te pomenesti ca ti-e drag de mine de nu mai poti. Hai, fii 
cuminte şi strange-ma mai uşor că mă doare spatele! 

Ursul începu să râdă. 

— Te gâdili, hotomanule!, constată Victoraş, cu un strop de 
speranţă. 

Râse şi el; nu că ar fi avut chef de aşa ceva, dar dorea să îl 
menţină pe urs într-o dispoziţie bună... 

... triplu click ! 

... Privi in jur şi apoi strigă victorios: 

— Uraaaa!! Am trecut testul! Am învins! 

— N-ai învins, mă, pe nimeni, îi răspunse Cornel ironic. 
Doar te-ai prăvălit de sus, ca o capră de... tăiat lemne şi te-ai dat 
cu capul de stânca asta neagră. 

Colegii făcuseră cerc în jurul lui, întrebându-l cum se 
simte. Se bucurau că nu a patit nimic. Dar pe el îl durea ochiul 

stâng, îl ardea coasta dreaptă, iar mijlocul parcă il avea frânt. 
Simti prezenţa caldă a bătrânului. 

Se întoarse spre prietenii săi şi le spuse cu un aer de 
superioritate misterioasă: 

— Ce ştiţi voi, măăăiii!? Habar n-aveţi. 

— Cum doreşti, se auzi parcă dintr-o altă dimensiune. 
„Haba-Rnama” nivelul doi. 


... triplu click ! 

ECHIPAJUL DE SOC 


Pe puntea de comanda era o forfota care trada importanta 
misiunii desfăşurate. Comandantul interimar al crucişătorului, 
comandorul Adam, îi strigă, cu un aer grăbit, ofițerului de cart: 

— Cheamă-l imediat la mine pe căpitanul Unsu! 

După putin timp, ofiţerul chemat se infatisa la comandant. 

— Ordonaţi, domnule comandor!, spuse el milităreşte, dar 
cu o oarecare îndoială în glas. Apoi adăugă: Sefu’, chiar m-ati 
chemat, sau face ăsta băşcălie de mine? 

Arătase cu degetul spre ofiţerul de cart, dar comandorul nu 
avea timp de discuţii inutile. Îi spuse: 

— Hai, că treaba-i foarte serioasă! N-avem timp de pierdut. 
Şi lasati-va de glumele astea proaste, că nu mai demult de 
săptămâna trecută era să scufundati mândria flotei noastre 
maritime. 

— Atunci eu n-am avut niciun amestec, se dezvinovati 
căpitanul. Nebunul ăla de Albu i-a afişat ochitorului ,,Starcraft” 
pe monitor şi... bolovanul de Călin, era să ne lovească tocmai cu 
racheta lansată de noi. 

— Pentru că nu sunteţi întregi la minte. Şi când m-a numit 
temporar la comandă, ce mă mai mintea amiralul că sunteţi cel 
mai bun echipaj. 

— Aşa v-a zis?! Şi eu care îl credeam un dur, pe când 
domnul amiral, iată ce simţ al umorului are. 

— Ca pe urmă să aflu că mi-a pus la încercare capacitatea 
de comandă pentru cea mai modernă navă a Flotei. Mai rău a 
fost că v-am muşamalizat toate glumele voastre idioate — aşa, ca 
să ieşim bine — şi am rămas cu voi pe cap, el crezând că ne-am 
armonizat perfect. 

— Lăsaţi, şefu” că suntem şi foarte descurcareti. Ştiţi doar 
că băieţii de la tehnic au instalat un soft care nu mai permite să 
fim loviți de propriile rachete. 

— Aş fi fost mult mai liniştit dacă inginerii mei ar fi 
implementat un program prin care să nu mai fim loviți de 
rachetele inamice... 

— Eeeeee, lăsaţi, că ale noastre sunt mult mai periculoase, 
ca vin mai de-aproape. 

— Hai, că n-avem timp de poveşti! Trebuie să facem acum 
fata unui moment foarte dificil. 

—Ne băgăm în vreun conflict, ceva?, întrebă căpitanul 
bucuros că aude el primul o aşa veste de top. 

— Nu. Mai rău. Amiralul ne-a trimis pe cap o echipă de 
jurnalişti, în mod sigur, din aceia foarte băgăcioşi, care vor dori 
să afle cât mai multe lucruri despre cea mai nouă navă a Marinei 
militare. Aici intervii tu. În calitatea ta de ofiţer cu propaganda 
mincinoasa, va trebui să-i convingi pe aceşti ziarişti, că avem o 
navă cu adevărat mândria Flotei. 

— Aaaaaa!!, lăsaţi, sefu’ că mă descurc eu cu nişte 
nepriceputi de jurnalişti. Acu” trei zile, am păcălit eu delegaţia 
NATO, dar acum, că am de-a face cu nişte bibani... 

— Cum ai păcălit-o, mai?!, se revoltă comandorul şi mai 
mult, la amintirea acelei întâmplări. Mintind că racheta a plecat 
deja, când instalația noastră de lansare de la tribord, fiind 
proaspăt vopsită, nu lansase nimic; şi punându-i apoi să 
urmărească o ogivă trasă chiar de nava lor participantă la 
exerciţiul comun. 

— Cum nu lansasem nimic, domnule comandor?! Păi nu 
am tras o lovitură de manevră, ca să simulăm plecarea rachetei? 

— Şi asta la voi este lansare? Mai nou, acum tragem cu 
spoturi luminoase?! Fii atent şi nu mă mai întrerupe! Vor să 
participe şi la o tragere de luptă, plus diverse manevre navale. 

— Ehe! Să fie sănătoşi! Noi doar ce am încheiat aplicaţia şi 
o să le spun că au venit prea târziu. 

— Nu merge. Avem ordin să ne întoarcem în zona de 
exerciţiu pentru a le face o demonstrație de luptă. Deja am 

schimbat cursul şi, in câteva zeci de minute, vom deschide 
focul. 

—Mmmm! Da’ de ce ne freacă atâta? S-o fi prins domnul 
amiral de vreo figură de-a noastră? 

— Dimpotrivă. Se bazează pe noi pentru a le face o 
impresie cât mai bună, aşa că fii atent! Vei tine legătura 
permanent cu mine, prin cască, pentru a fi la curent cu 
desfăşurarea în amănunt a exerciţiului tactic. Iar tu, tot ce auzi 
că executăm noi, le explici lor într-o formă cât mai măreaţă, cât 
mai impresionantă. Ai grijă cum te descurci, că de tine va 
depinde „siajul” pe care crucişătorul nostru îl va lăsa în 
mass-media! 

— Stati fără grijă, domnule comandor! Când or pleca de la 
noi, or să le spună ăştia familiilor că nava noastră are un echipaj 
de-a dreptul extraterestru. 

— Aici nu te contrazic... Poate nu chiar extraterestru, dar 
sigur cu capul în nori. Hai, la treabă! Mă bazez pe tine... şi pe 
numele tău — sper să fii şi în cazul acesta, uns cu toate alifiile. 
Chiar văd că eşti uns la propriu, pe piept, pe ceafă. Te-ai vopsit 
în culori de camuflaj? 

— Nu, sefu’, răspunse căpitanul cu mai putin entuziasm. 
L-am rugat pe Coman să-mi dea şi mie cu cremă parasolară şi el 
mi-a amestecat-o cu cremă de ghete... Da’ i-o fac eu lui! 

— Măi, terminati odată, că uite-aşa, într-o zi, o să-mi 
mâncaţi avansarea cu prostiile voastre! 

x 

Când căpitanul Unsu ajunse pe punte, spre surprinderea 
lui, grupul de jurnalişti era deja acolo. Se apropie imediat de ei, 
ca să-i țină de la început sub control, intrebandu-i: 

— Cu ce ati venit asa de repede? 

Îi răspunse o doamnă înfiptă, ce părea că ar vrea să fie 
purtătorul lor de cuvânt: 

— Cu o şalupă rapidă a pazei de coastă. 

— Şi unde ati ascuns-o, că nu o văd? 

— S-a îndepărtat şi aşteaptă semnalul nostru pentru a veni 
să ne ia. Uitati-o acolo! 

— Aaaaa!!, vai, doamnă, dar nu se poate să stea în raza de 
acţiune a navei noastre, pe timpul unui exerciţiu cu trageri de 
luptă. Nici măcar în spate. Păi ştiţi dumneavoastră unde va 
aflaţi? 

— Da. Pe cea mai nouă şi modernă navă a Flotei maritime. 

— Eheee!, lăsaţi asta, că nu suntem aici ca să ne grozăvim! 
Eu vorbesc de pericol, de puterea excepţională de foc a 
crucişătorului nostru, de responsabilitatea pe care o avem fata de 
siguranța dumneavoastră. Trebuia să legaţi şalupa de navă, ca să 
puteţi pleca cât mai repede în caz de nevoie. 

— Dar de ce ar fi nevoie să plecăm mai repede? Avem 
autorizaţie pentru întreaga durată a... 

— Lăsaţi autorizaţia, că n-o să vă scape de la înec! 
Ascultati-ma, că ştiu ce vorbesc! Vreau să lămurim de la început 
câteva lucruri. Vi se va respecta libertatea de mişcare, dar nu 
aveţi voie să plecaţi din grup, iar grupul nu are voie să plece 
decât pe şalupa rapidă a pazei de coastă. Eu cunosc nava şi 
echipajul şi vă asigur că este riscant pentru nişte civili neinitiati 
ca voi. În al doilea rând, fiind vorba de cea mai nouă şi modernă 
navă, aici totul este de la strict secret în sus, asta însemnând că 
nu aveţi voie să fotografiati sau să filmati şi nici măcar sa 
memorati ceva. Vedeţi radarul acela din vârful catargului? Este 
mânuit de un militar, poreclit de noi „Sfântul Petru” deoarece stă 
deasupra tuturor, care are misiunea să vă observe permanent; şi 
dacă vă vede greşind, cu acel radar vă va prăji cardurile 
camerelor digitale. 

— Ne poate şterge şi memoria bio? întrebă altcineva. 

— Mmm!, nu vă pot spune, că este secret, dar pe nava asta 
circulă o vorbă: „Nu-l supăra pe Sfântul Petru!” 

Deodată, glasul comandorului Adam răsună la staţia de 
amplificare: 

— Atenţie echipaj şi invitaţi! Am ajuns în raionul tintelor 
plutitoare şi vom deschide focul succesiv, cu principalele 
categorii de armament, pentru a le distruge. 

Apoi îi luă locul un ofiţer care urma să prezinte 
desfăşurarea activităţii. Căpitanul Unsu începu să audă în cască 
discuţiile dintre centrul de comandă şi subordonați: 

„Distrugeți țintele din zona B, cu ajutorul bateriei de 
rachete de la babord!”’... „Foc!”... ... ... „De ce a tras idiotul 
ăla în sectorul D ?”. 

..4,Nu vă îngrijoraţi! Asta-i gluma aia veche şi proastă a 
lui Pavel — schimbă coordonatele între ele când e lanoş ochitor, 
ca să râdă de el că este saşiu. Tragem pe B în locul lui D” 

..., Băi, voi îmi mâncaţi avansarea”... 

Căpitanul Unsu le explică jurnaliştilor: 

— Ati fost martorii primei demonstraţii de forță şi precizie 
a crucisatorului nostru. Ştiu că vă tiuie urechile. Ce încă nu ştiţi 
— că or să vă tiuie şi mâine. Dar asta-i rachetă de luptă, cu 
proximitate, cu radar propriu şi de o precizie centimetrică... 

— Dar parcă trebuia să tragă în partea cealaltă cu rachetele 
de la babord, interveni cineva mai în vârstă. Eu am făcut armata 
la... 

— Eheheeiii, tataie, multe s-au schimbat de-atunci. Acum 
se-anunta codificat, pentru a deruta inamicul. 

— Dar ce bătaie maximă au rachetele de acest tip?, întrebă 
doamna înfiptă. 

Unsu, care habar n-avea, el nefiind de profil tehnic, ba mai 
mult, provenind din viata civilă, fiind activat ca ofiţer doar 
pentru specializarea sa în relaţii interumane, îi răspunse puţin 
şoptit, arătând cu degetul în sus: 


— Doamnă, nu mai puneţi întrebări sensibile, că „Sfântul 
Petru” e sus şi va aude!. 

Prezentatorul explica acum noile operații de luptă. 
Căpitanul Unsu auzi din nou în cască: 

... Distrugeti țintele din sectoarele M şi N cu tunurile de la 
prova, iar tribordul să lovească sectorul A. Foc!” ... ... Băăăiii, 
nu trageţi care cum se-ncrede cu tunurile alea! Vreau să văd 
salvă. ... Măi, ce face Codrean acolo? Vreau să aud tunurile 
de la prova trăgând toate în acelaşi timp, nu a fost clar?!” 

...„Pe Codrean l-a trimis loctiitorul jos, că s-a blocat 
supapa de evacuare şi el este cel mai solid dintre toţi. ” 

. „Şi cine este în locul lui la sincronizarea tragerilor?” 

„Baicu. ” 

... "Măi, voi nu sunteţi sănătoşi?! L-aţi făcut artilerist pe 
bucătar?” ...„„Lăsaţi-l că se descurcă el până la urmă, ca 
doar frate-său a fost tunar la 152”! 

. „ Domnule comandor, racheta de la tribord nu vrea să 
plece. ” 
. „Păi de ce nu vrea, că doar sor-sa de la babord a 
plecat? Ah!, m-apucă toţi dracii. ” 

. „„Inginerul-şef spune că din cauza acelei lovituri de 
manevră, i s-a obturat senzorul de pornire. ” 

. „Să mai încerce lansarea o dată şi dacă nu pleacă, să 
o lase!” 
. „A încercat şi tot nu vrea. ”... 

În timpul acesta, căpitanul Unsu nu mai prididea cu 
aprecierile: 

— Aţi văzut, stimati jurnalişti, ce putere extraordinară de 
foc are crucişătorul nostru. Tunurile de mare calibru au distrus 
țintele ca pe muşte. Acestea pot lovi inamicul cu mult dincolo de 
linia orizontului, printr-o legare topogeodezică prin satelit. Da’ 
de ce tot veniţi spre mine? Aaaa!, din cauza bubuiturilor nu mai 
auziti bine. Hai că o să vorbesc mai tare. Acum vă dati seama ce 
viaţă grea avem noi aici, la câte riscuri suntem supuşi. De 
exemplu, se poate bloca o rachetă în ghidaj şi noi să fim nevoiţi 
să o scoatem manual; ne poate pleca oricând din mână. Da, 
dumneavoastră, blonda, ce vreţi să întrebaţi? 

—De ce tunurile din față nu au tras toate o dată? Eu am 
asistat la o aplicaţie în poligonul Cincu şi acolo aşa făceau. 

— Vă spuneam că între timp lucrurile s-au mai perfecționat. 
Nu ar trebui să vă divulg, dar aşa ca idee, asta a fost o tragere 
binară. La noi, tunurile se pot programa să tragă într-o anumită 
succesiune, astfel încât să rezulte o melodie care are o anumită 
semnificație. Aşa transmitem diferite date tactice către 
comandament, fără ca cineva să îşi dea seama. Voi v-aţi dat 
seama de asta? Vax! Deci, sistemul binar este foarte eficient — 
tragere şi comunicare în timp real. E mare lucru, dar trebuie să 
fii de specialitate ca să-ţi dai seama. 

Dintr-o dată ofițerul deveni atent, privind insistent într-o 
anumită direcție. De acolo se apropia în grabă căpitanul Coman 
care fusese trimis de comandant să ajute la rezolvarea urgentă a 
problemei cu supapa de evacuare prin care intrau în navă, în 
fiecare minut, tone de apă. Lui Unsu îi veni o idee nebunească. 
Le spuse: 

— Doar ce vorbeam de pericol şi iată o situație de risc 
nemaipomenit. Îl vedeţi pe colegul acela al meu care aleargă 
spre noi ca să ne ceară ajutorul? Vedeţi că are combinezonul 
negru? Este echipamentul pentru sala rachetelor. Am auzit în 
stație discuţiile din centrul de comandă şi ştiu că şi-a riscat viata 
pentru deblocarea unui ghidaj, îmbibându-i-se, însă, toate 
hainele în kerosen. Poate lua foc în orice moment. A fost trimis 
pe punte ca să fie ajutat de echipa de intervenţie, dar aceasta se 
află acum în sala motoarelor, unde s-a blocat o supapă din cauza 
şocurilor provocate de trageri. Haideţi să îl ajutăm noi! 

— Cum? întrebă doamna cea vorbareata. 

— Trebuie să îl acoperim cu spumă. Uitaţi acolo un 
stingător mare. Pe acela îl vom folosi. 

Şi în timp ce câţiva jurnalişti mai cu inițiativă îl umpleau 
pe Coman cu spumă din cap până în picioare, el îşi zise 
satisfăcut: „Aşa, nenică, să mă mai ungi tu cu cremă 
parasolară... de ghete!” 

Totuşi, nu fusese o idee prea bună, din moment ce Coman 
se îndrepta spre sala motoarelor, având asupra lui instrucțiunile 
de utilizare, cu ajutorul cărora urma să închidă supapa aceea 
blocată. 

Însă, incidentul trecu total neobservat, deoarece pe navă 
începuse deja o forfotă prevestitoare de rău. În cască, Unsu auzi 
frânturi de glasuri panicate, dar el îşi păstră calmul, pentru a nu-i 
isteriza $1 pe jurnalişti: 

„... ” Am luat prea multă apa.’ 

.. „ Ne balansam periculos. ” 

.. „ Pompele nu fac față.” ... 

Pentru orice eventualitate, căpitanul le spuse ziariştilor 
care parca presimteau ceva de rău: 

— Indiferent ce se va întâmpla, să nu vă panicati! Vă mai 
spun un secret — şi nava are funcţionare binară. S-ar putea ca 
domnul comandor să ordone, dintr-un moment intr-altul, 
trecerea pe sistemul de submersie. 

În zumzetul care creştea tot mai mult în toate 
compartimentele crucişătorului, se auzi foarte distinctiv un mare 
vuiet, urmat de o exclamatie de satisfacție a militarului lansator 
de la tribord: 

— A plecat rachetaaa! 

Căpitanul Unsu făcu ochii roată căutând o ţintă cât de 
mică pentru racheta autodirijată. Nu găsi nimic în raionul 
țintelor. Toate fuseseră distruse de bravul lor echipaj. Dar dacă 
ogiva nu îşi găseşte o destinaţie, îi va lovi pe ei. Sau nu, că ei au 
sistem de protecţie împotriva propriilor lor arme. Văzu un punct 
îndepărtat şi, dintr-o dată, îl cuprinse o impresie sumbră. Îi 
întrebă ocolitor pe jurnalişti: 

— Cât de... rapidă este şalupa aia rapidă a voastră, care... 
v-a abandonat aici? ... Săraca de ea! 


E] 


90 


INGENIOZITATE MEDICALA 


De câteva ore se încheiase proba scrisă şi acum, candidaţii 
aşteptau nerăbdători cea de-a doua parte a examenului de 
ocupare a postului de chirurg. Ceva părea să fie în neregulă, 
deoarece o astfel de întârziere era nefirească. 

În cabinetul şefului secţiei „Chirurgie”, comisia de 
evaluare se afla într-un impas. Urma proba practică pentru cei 
cinci aspiranti la funcția mult râvnită, dar nu mai erau pacienţi 
disponibili pentru operaţii. lar ca să angajezi pe cineva pe un 
post atât de important, fără să îi testezi abilitățile chirurgicale, 
era de neconceput. 

-Ce facem?, întrebă aproape iritat medicul Zăpăcin. 
Haideţi, luaţi o decizie, că sunt aşteptat la mine la spital şi n-am 
timp de pierdut! Acolo vin oamenii peste tine ca să-i operezi, nu 
ca aici, să fugă toți şi să se ascundă prin toalete, doar pentru ca 
trece un doctor pe hol. 

— Hai, dom'le, nu mai exagera!, îi răspunse şeful de secție 
vizibil deranjat de remarca răutăcioasă a celui chemat de la 
spitalul rival să facă parte din comisia de examinare. A fost un 
caz singular, cel al doctorului Păun, pe care l-am şi destituit 
dealtfel, drept pentru care facem şi prezentul concurs de 
angajare. 

— Daaa!, tot... „acarul Păun” e de vină. Şi pentru ce? Că a 
cusut-o pe nevasta unui parlamentar cu ata de papiotă. De parcă 
voi i-ati fi dat şi altceva. 

— A fost altă poveste. Ei sunt vecini şi, senatorul, pe care îl 
deranja câinele doctorului, i l-a cerut cu împrumut pentru o 
vânătoare, dar de fapt, ca să i-l impuste. Apoi s-a băgat şi presa 
pe fir $1... 

— Dar luna trecută când stagiarul acela al vostru i-a greşit 
piciorul pacientului, nu tot cu al lui, ci cu al... vecinului de pat!! 

Adică a greşit piciorul cu pacient cu tot!! Tot vina lui Păun a 
fost? 

Doctorul Zăpăcin îşi însoţi cuvintele ironice de un râs 
infundat, dar îl puse la punct adjunctul şefului de secţie, medicul 
Contran: 

— Hai, domnule, nu te mai grozăvi atât! Noi nu avem 
pacienţi disponibili în acest moment, deoarece i-am operat la 
timp, nu ca la voi, că fac oamenii mucegai pe analize, până le 
vine rândul. Dacă sunteţi atât de solicitati şi aveţi atât de multi 
internaţi, uite, punem noi o maşină la dispoziţie, ca să ne aduci 
dumneata pacienţii necesari pentru proba practică. 

—Da’ de ce să-i aduc de la noi?! Ca să ne stricăm 
reputaţia? Să creadă lumea că se internează la noi şi se operează 
la voi? Nici vorbă! Îi aduc tot pe-ai voştri. Uite, merg acum în 
policlinica voastră şi vă adun rapid cinci pacienţi apți pentru 
operaţie. Voi pregătiți sălile şi personalul! Hai, că şi-aşa am stat 
prea mult! 

— Totul este deja pregătit, îi răspunse Ursosu, şeful de 
secţie. 


Policlinica era plină de oameni bolnavi care aşteptau 
cuminţi pe la uşile cabinetelor, ca să le vină rândul. Cuminti, 
cuminţi, dar vigilenti ca nu cumva cineva să le-o ia înainte. 
Puteai vedea aici cea mai mare concentraţie de babute plăpânde, 
suferinde, vlăguite de vicisitudinile vieţii, dar cu privirile 
tăioase, ca de vultur călcat pe ghiare. 

Doctorul Zăpăcin merse la întâmplare pe un hol plin cu 
pacienţi. Îşi propusese să aleagă nişte persoane docile, uşor de 
convins, dornice să-şi rezolve problemele de sănătate, aşa că nu 
mai stătu pe gânduri. Se orientă rapid şi se îndreptă prima dată 
spre o doamnă în vârstă, dar cocheta şi cu o fata molcomă ce îi 
trăda capacitatea de a înghiţi orice manipulare. 

— Stimata doamnă, 1 se adresă el, destul de tare, pentru a fi 
auzit şi de ceilalți, avem aici, în spital, o echipă de medici străini 
foooaaarte capabili, venită să opereze pe gratis un număr de 
pacienţi aflaţi pe o listă de aşteptare. Întrucât ei şi-au încheiat cu 
deplin succes planul propus, sunt acum dispuşi să mai rezolve 
câteva cazuri, mai ales că avionul lor are întârziere din cauza 
unei operaţii... mai neprevăzute. De fapt, fără să-şi dea seama 
de consecinţe, ei şi-au operat propriul pilot, iar acum sunt 
obligaţi să aştepte. 

— Mdaa, da, dacă sunt străini, accept. M-aş opera de ceva, 
că nu poţi să ratezi o aşa ocazie, dar... 

— Foarte bine, doamnă, să aveţi toată încrederea, că acestor 
specialişti nu le scapă nimic din vedere. Ia spuneţi, de ce anume 
suferiti? 

— Sufăr eu de multe, dar nimic operabil. Doar daca... 

— Pai de ce ati venit aici in policlinica? 

— Am o tuse seacă, mai ales dacă stau culcată. Ma chinui 
aşa de aproape o lună şi aş vrea... 

— Fără nicio problemă, doamnă. Ati nimerit la fix. Acum, 
în Occident, tusea seacă se operează fără niciun risc. 

— Tusea seaca??!! Se operează?! 

— Desigur! O mica incizie la baza gâtului, cu un 
bisturiu-laser şi sunteţi ca nouă. Gata, gata, nu mai insistati, că 
deja v-am ales! Mergeţi în spital, la secția „Chirurgie” şi 
spuneti-le că v-am trimis eu pentru o operaţie de tuse seacă! Da, 
cine mai doreşte? 

Pusese acum ochii pe o altă doamnă, cam de aceeaşi vârstă 
— le prefera pe cele mai bătrâne deoarece aveau o capacitate de 
ripostă mai redusă — dar mai pricăjită şi palidă la fata. Nu o 
alesese pentru că i s-ar fi părut la fel de manipulabilă, dar se 
strambase la el şi asta îl deranjase putin. 

— De ce va strambati, doamnă, la mine?, o întrebă. Credeţi 
că noi, chirurgii, merităm un asemenea tratament din partea 
celor cărora le salvăm viaţa? 

—Nu ma stramb, domnule doctor, dar am fierea lenesa si, 
în afară de dureri, am şi un gust amar. 

— Perfect! Sunteţi pacienta ideală pentru noi. Bila 
dumneavoastră va fi descongestionată, curățată, revigorată şi 
pusă la treabă. Nu mai pierdeţi timpul, că v-o ia altcineva 
înainte! Mergeţi sus la „Chirurgie” şi spuneţi tot că v-am trimis 
eu. lar în sala de operaţii anunţaţi-l pe doctor că aveţi bila 
leneşă! 

Doctorul Zăpăcin deja era înconjurat acum de cam toată 
lumea de pe acel hol. Unii erau mai degrabă curioşi, dar cei mai 
mulți nu doreau să rateze o astfel de ocazie, de a fi operat — 
oriunde, nu conta — de către nişte specialişti străini. Îi fu destul 
de uşor medicului să selecteze încă o doamnă, care nu auzea cu 
o ureche, şi alti doi domni suferinzi, unul de varice, iar celălalt 
având o pată escrescenta pe fata, nu doar cu aspect neplăcut, dar 
şi foarte dureroasă la atingere. 


Se aflau în cabinet, atât membrii comisiei, cât şi 
candidaţii. Doctorul Ursosu le spuse celor care urmau să susţină 
proba practică în vederea angajării: 

— Domnilor, teoria ca teoria, la asta toţi ne putem pricepe 
dacă punem burta pe... dulapul cu manuale, dar la practică ne 
diferentiem valoric. Cu ajutorul unui confrate, am făcut rost de 
pacienţii necesari definitivarii examenului dumneavoastră. 
Aceştia au fost aleşi în aşa fel încât să nu necesite intervenţii 
foarte complicate, dar asta nu înseamnă că veţi avea o misiune 
uşoară. Vreau să intelegeti foarte clar — vă testăm în primul rand, 
ingeniozitatea, capacitatea dumneavoastră de a găsi rezolvări 
viabile, surprinzătoare şi eficiente pentru probleme aparent 
simple. Tocmai pentru că pacienţii nu reprezintă cazuri medicale 
dificile, vă vom diferenția valoric ţinând cont tocmai de 
originalitatea de care veţi da dovadă pe durata acestei probe. 

Salile de operatii sunt pregatite, ati tras la sorti repartitia lor, 
pacienţii v-au fost distribuiți aleator, deci nu ne mai rămâne 
decât să vă urăm deplin susces! 

Doctorul Zăpăcin nu scăpă ocazia de a fi ironic, spunând, 
aşa, aparent către nimeni: 

—Eu le urez succes în primul rând, pacienţilor. 
Doamne-ajută-i!, că n-au nicio vină... 


După trei ore, timp în care membrii comisiei de examinare 
s-au tachinat pe aceeaşi temă a competenţei spitalelor pe care le 
reprezintă, intervenţiile chirurgicale s-au încheiat în toate sălile 
de operaţie. 

Stând din nou în faţa comisiei, medicii candidaţi la funcţie 
începură, pe rând, să explice cum au gândit operaţia şi ce au 
realizat din ce şi-au propus. 

Primul spuse: 

— Stimată comisie, mie mi-a fost repartizat domnul cu 
varicele pe piciorul stâng. Am dedus din spusele dumneavoastră 
că nu trebuie să mă complic, ci să găsesc o soluţie cât mai 
ingenioasă. Deci, ajungând rapid la concluzia că nu îi pot 
extirpa acele deformatii venoase, fiind ceva mult prea complex 
pentru o simplă probă de examen, am decis să elimin 
dezechilibrul estetic ce îl afecta psihic pe bietul om. În 
consecinţă, am acţionat cu precizie şi eficienţă pentru realizarea 
unor umflături asemănătoare şi la piciorul drept al pacientului, 
astfel încât, să nu mai pară că bărbatul respectiv suferă de vreo 
boală, ci că este posesorul unei simetrii genetice care îl face 
unic, ceea ce nu poate fi decât un motiv de mândrie. 


Interveni al doilea candidat: 
— Domnilor, eu am ales varianta complicată, tocmai pentru 
a face dovada priceperii mele. Am găsit în sală o doamnă care 

mi-a cerut să o operez de tuse. Desigur că am luat-o ca pe o 
provocare profesională şi am trecut imediat la treabă. I-am facut 
o conexiune tubulară internă, dar nederanjantă, între zona care îi 
provoca tusea şi colon. De ce am ales tocmai colonul? Deoarece 
acolo este incinta ideală care permite o refulare de aer sub 
presiune, fără ca efectele să mai fie atât de evidente, ca în cazul 
tusei. Altfel spus, doamna respectivă a scăpat de spasmele 
acelea neplăcute care o sfârşeau, putând acum să afişeze un chip 
perfect relaxat. 

— Adică..., interveni la fel de răutăcios doctorul Zăpăcin, ai 
făcut-o să tuşească... în pantaloni?! — apoi întorcându-se către 
şeful secţiei — Păun al vostru a fost mic copil pe lângă... 

Dar nu mai continuă, dorind ca activitatea să se termine 
cât mai repede, ceea ce îl determină pe al treilea candidat să 
intervină: 

— Eu am avut-o în grijă pe doamna care nu auzea cu o 
ureche. I-am facut ceva simplu şi eficient, aşa cum mi s-a cerut. 
Constatând că este surdă complet cu o ureche şi neavând la 
dispoziţie un timpan artificial pe care să i-l implantez, pur şi 
simplu i-am realizat un canal de rezonanţă între cele două 
urechi, astfel că ce auzea înainte într-una, acum aude şi în 
cealaltă. Precizez că respectivul canal nu îi afectează deloc ariile 
vitale ale cutiei craniene, acesta trecând prin zona sinusală din 
spatele nasului. 

Văzându-l pe Zăpăcin că se strâmbă din ce în ce mai mult, 
doctorul Ursosu întrerupse prezentarea rapoartelor, invitându-i 
pe toţi în salonul de recuperare post-operatorie, pentru a vedea, 
pe viu, cum se simt pacienţii şi ce părere au de intervenţia 
suferită. Aici el îl întrebă pe primul de lângă uşă, cum se simte. 

— Eu mă simt bine, spuse acesta, dar nu pot să mai stau 
decât pe burtă. 

— De ce? Parcă nu am avut pe nimeni cu probleme la spate. 

— Şi da, şi nu, răspunse un candidat. Pacientul meu avea o 
pată pe obraz, dar i-am făcut un transplant de piele, mutându-i 

pata respectiva... in zona de unde se iau grefele de piele. De ce 
va mirati, nu faceti toti la fel? 

Apoi şeful secţiei făcu ochii roată prin salon. ÎL recunoscu 
pe cel cu umflăturile la picioare şi 1 se păru că are.. măcar un 
aspect simetric. O recunoscu pe doamna cu probleme la o ureche 
şi îi ceru părerea din priviri. Ea îi răspunse: 

— Mă simt foarte bine, domnu” doctor. Sunt pe deplin 
mulțumită de intervenţia medicilor străini. Când oare o să 
ajungem şi noi să avem aşa realizări? Da’ ştiţi cumva, cat timp 
după operaţie o să mai aud cu nasul? 

Nedorind să o scoată pe pacientă din starea ei de mulțumire, 
doctorul Ursosu o bătu intelegator pe umăr şi îi întoarse spatele 
căutând-o pe cea cu fierea leneşă. O găsi într-un colt, rezolvând 
frenetic nişte probleme de matematică. Nu o mai deranjă pe ea, ci se 
întoarse spre cel care a operat-o. Acesta nu mai aşteptă întrebarea şi 
răspunse prompt, încrezător în ingeniozitatea sa: 

— Doamna mi s-a văitat că are bila lenesa. Eu având si o 
pasiune pentru cibernetică, i-am implantat un cip, pe care îl 
adaptasem chiar eu pentru un experiment revoluţionar, care, 
după cum se vede, 1-a pus serios capul la treabă, de nu se mai 
opreşte. Deci, reuşită totală. 

— Dar nu era vorba de cap, ci de bilă, adică de fiere. 

— Daaaa??!! Şi nu putea spune de la început „fiere 
leneşă”? Eu nu am ştiut că stăpâneşte terminologia medicală şi 
am crezut că este puturoasă la minte. 

Cu un ultim efort de răbdare, doctorul Ursosu întrebă o 
asistentă: 

— Dar doamna cu tusea unde este? 

I se răspunse cu vizibilă stanjeneala: 

— Am mutat-o pe balcon. 

— De ce?! 

— Păi, domnu” doctor, tuşeşte de ne strâmbă nasurile... şi 
când te uiţi la ea, face pe nevinovata. 

SONDAJ DE OPINIE 


Intocmit de: I.1.I.O.P.S.D.I.N. (Institutul de Investigare si 
Influentare a Opiniei Publice in Sensul Dorit de Interesul 
National) 

Cu sediul in: debara aripa nord, etaj 5, Casa Presei, 
Bucuresti. 

Metoda folosită: umblat prin tara şi întrebat diferită lume; 

Număr cobai: 10.859 curioşi şi încă mai vin; 

Marja de eroare: 0,01 la mie, rezultată din cuvântul de 
onoare al participanţilor că vor spune adevărul. Nu s-a 
considerat necesar să se ia în calcul şi marja de eroare a onoarei 
lor. 


Întrebarea nr. 1: „Nu-i aşa că nivelul nostru de trai a 
crescut simţitor în ultimele două decenii? 

Răspunsuri: 

— 56% - nu-i asa; 

— 41% - nici chiar aşa!; 

— 1% - „N-am simţit. A fost cutremur?” 

— 2% - nu au vrut să recunoască. 


Întrebarea nr. 2: „Ce părere aveţi despre competenţa cu 
care este condusă ţara?” 

Răspunsuri: 

— 23% - au bufnit în râs; 

— 35% - au tratat problema cu mult mai multă seriozitate şi 
au bufnit in plans; 

— 42% - au avut pareri, dar si-au irosit votul preferand sa 
vorbeasca despre incompetenta. 


Intrebarea nr. 3: „In cine aveţi încredere?” 
Răspunsuri: 

—in Armată — au răspuns tinerii — încrederea că aceasta 
instituţie nu va reintroduce stagiul militar obligatoriu; 

— în U.E. — au răspuns adulţii — încrederea că va mai fi 
mult de muncă acolo; 

— în Biserică — au răspuns bătrânii — cu speranţa că vor fi 
linistiti măcar acolo... de fapt, dincolo. 

— 42% - în nimeni; 

— 34% - în mine. 


Întrebarea nr. 4: „Se va realiza Reforma în tara noastră?” 

Răspunsuri: 

— 30% - se va realiza la infinit; 

— 6% - se va realiza de către stranepotii copiilor nostri; 

— 64% - se va realiza, dar va fi atât de... reformată, încât 
nici nu ne vom mai da seama că s-a înfăptuit. 


Întrebarea nr. 5 (test psihologic impus de Ministerul 
Sănătăţii): „Dacă ati avea un singur cartuş într-un pistol, ce ati 
face cu el?” 

Răspunsuri: 

— 1% - l-ar centra în aer şi l-ar lovi cu capul; 

— 0,5% - l-ar trimite cadou unui: criminal, tâlhar, violator; 

— 98,5% - au deviat de la subiect, numind, inexplicabil, 
diferite personalităţi ale vieţii noastre politice. 


Întrebarea nr. 6: „Dacă mâine ar fi alegeri prezidenţiale, pe 
cine ati vota pentru funcția de preşedinte?” 

Răspunsuri: 

— 120% - pe Vlad Tepes. 


Întrebarea nr. 7: „Având în vedere abundența de alimente 
de pe piaţă, după ce serviţi masa, vă simtiti sătul?” 

Răspunsuri: 

— 46% - sunt sătui până-n gat; 

— 44% - sunt sătui de poveşti; 
— 10% - nu se satura niciodata. 


Întrebarea nr. 8: „Care este cea mai mare realizare a 
dumneavoastră în perioada postdecembristă?” 

Răspunsuri: 

— 76% - am supravieţuit; 

— 3% - vila, care este mai mare ca a vecinilor; 

— 12% - am plecat; 

— 9% - am scăpat (s-a dedus că „neprins”). 


Întrebarea nr. 9: „Aveţi încredere în liderii de sindicat?” 
Răspunsuri: 

— 1% - avem; 

— 99% - avem încotro? 


Întrebarea nr. 10: „Apreciaţi că mass-media reflectă corect 
realitatea din ţară?” 

Răspunsuri: 

— 92% - da, o reflectă în altă direcţie; 

— 8% - da, o reflectă, deoarece, dacă era transparentă, o 
refracta. 


Întrebarea nr. 11: „Credeţi că tara noastră se află pe 
drumul cel bun?” 

Răspunsuri: 

— 58% - nu are cum, deoarece la noi toate drumurile sunt 
proaste; 

— 34% - da, se află pe drumuri; 

— 8% -... cel putin ca film, „Drumul oaselor” a fost bun. 


Intrebarea nr. 12: „Sunteţi de părere că trebuie să 
privatizăm şi ce ne-a mai rămas?” 
Răspunsuri: 

— 89% - ce ne-a mai ramas? 
—11% - categoric nu; să-şi doneze şi ai lor organele, nu 
numai noi. 


Întrebarea nr. 13 :,,V-a plăcut sau nu acest sondaj?” 
Răspunsuri: 


— 54% - da, nu mi-a plăcut. 
— 46% - nu, deoarece nu m-am ales cu nimic. 


(în) Sfârşit! 

